Bekalan vaksin mencukupi sekiranya negara kaya mahu berkongsi

Ketika vaksin Pfizer yang berjumlah sebanyak 148 juta dos mula diluluskan pada bulan Februari 2021, sebenarnya jumlah dos sebanyak ini sudah melebihi jumlah keseluruhan kes Covid-19 yang direkodkan sejak pandemik bermula.Pada 24 Mei 2021, lebih daripada 1.7 bilion dos vaksin Covid-19 diluluskan di serata dunia, bersamaan dengan 22 dos untuk setiap 100 orang.Secara teorinya, hal ini bermakna sasaran imuniti kelompok akan dapat dicapai dalam masa yang terdekat.Namun begitu, melihat kepada keadaan semasa sekarang ini, sasaran ini amat sukar untuk dicapai kerana negara kaya menyimpan stok vaksin melebihi keperluan rakyat mereka.Fenomena ini dinamakan sebagai nasionalisme vaksin, seperti yang digelar oleh Pertubuhan Kesihatan Dunia (WHO).Situasi ini sudah dijangka akan berlaku.Pada bulan Ogos tahun lepas, WHO memberi amaran agar kita mestilah sedaya-upaya mengelakkan daripada berlakunya nasionalisme vaksin, di mana kerajaan diberi pelepasan untuk membeli bekalan vaksin daripada syarikat farmasi secara terus demi rakyat mereka sebelum vaksin tersebut diluluskan di pasaran.Maka, terdapat segelintir negara yang menggunakan kuasa ekonomi besar mereka untuk mendahului bekalan vaksin – dan rata-ratanya melebihi keperluan populasi negara mereka.Sebagai contoh, 27 buah negara terkaya di dunia kini mempunyai 35.5% daripada bekalan vaksin global, meskipun populasi mereka hanyalah 10.5% berbanding populasi dunia.Amerika Syarikat sahaja, mempunyai 20% dari bekalan vaksin global ini, yang berupaya untuk memastikan rakyatnya mendapat suntikan vaksin melebihi tiga kali pusingan.Pada masa sama, WHO juga berhadapan dengan masalah untuk memastikan agihan bekalan vaksin secara saksama melalui inisiatif Covax global yang dikendalikan oleh pertubuhan tersebut.Ketika artikel ini ditulis, Institut Serum India (Serum Institute of India, SII) atau lebih dikenali sebagai pengeluar vaksin AstraZeneca, iaitu pembekal terbesar vaksin bagi inisiatif tersebut, melaporkan syarikat itu tidak lagi berupaya untuk mengeksport bekalan vaksin yang dihasilkannya.Hal ini akan memberi kesan yang cukup besar kepada inisiatif Covax ini, kerana SII sudah berjanji untuk membekalkan sebanyak 200 juta dos, meskipun hanya 30 juta dos sahaja yang sudah diagihkan sehingga lewat Mei.Menurut Unicef, kelewatan dos yang seharusnya dibekalkan oleh SII berlaku kerana beberapa faktor, dan hal ini termasuklah disebabkan kapasiti pengeluaran yang terhad, kekurangan dana, dan nasionalisme vaksin.Situasi ini amat membimbangkan.Pada 5 Mei yang lalu, Presiden Joe Biden mengumumkan Amerika Syarikat menyokong pelepasan sementara hak yang melindungi hak harta intelek (IP) bagi vaksin Covid-19.Pengumuman ini hanyalah sebuah respons yang reaktif daripada negara tersebut, berikutan peningkatan kes yang mendadak di India.Sokongan ini seharusnya diumumkan lebih awal lagi, terutamanya apabila wujudnya varian Covid-19 baru lebih berbahaya yang dikenal pasti di Afrika Selatan dan India.Situasi kompleks ini yang melibatkan vaksin dan kewujudan varian baru amat membimbangkan, dan memberi sebab yang lebih kukuh mengapa nasionalisme vaksin bukanlah jalan yang menguntungkan sesiapapun.Meskipun rakyat di negara kaya masih boleh memilih untuk tidak menerima suntikan vaksin, rakyat di negara miskin sebaliknya tidak mempunyai pilihan tersebut kerana mereka langsung tidak mendapat bekalan vaksin.Negara membangun seperti Malaysia akan terus menghadapi kekurangan atau kelewatan bekalan vaksin sehinggalah negara maju memutuskan untuk berkongsi vaksin mereka yang melebihi keperluan itu.WHO menjangkakan 80% daripada keseluruhan populasi sesebuah negara, ataupun empat daripada lima orang dewasa, mestilah diberi suntikan vaksin supaya imuniti kelompok dicapai.Kini, masih belum ada kepastian sekiranya satu daripada 10 rakyat di negara miskin akan mendapat suntikan vaksin mereka.Nasionalisme vaksin ini akan merugikan semua pihak, di mana cara fikir yang monopolistik sebegini hanya akan memberi kesan yang sebaliknya.Tiada sesiapa yang akan terselamat sehinggalah semua orang termasuklah mereka yang berada di wilayah-wilayah rentas sempadan selamat.Adakah kita belum mengambil pelajaran bahawa pandemik ini tidak mengenal batasan negara?Vaksinasi mestilah dijalankan secara bersama-sama oleh semua negara kerana kita semua tidak akan dilindungi sehinggalah semua orang divaksinasi.Situasi ini bukanlah sekadar melibatkan rantaian bekalan vaksin global yang gagal memenuhi keperluan.Situasi ini secara keseluruhannya membuktikan tentang kegagalan moral negara kaya untuk melakukan hal yang benar dan tepat, dan kegagalan mereka ini bukanlah sesuatu yang baru.Aina Hayati Shahir merupakan felo Perdana di Pejabat Perdana Menteri.* Tulisan ini adalah pandangan peribadi penulis yang tidak semestnya mencerminkan pandangan MalaysiaNow


Azlan Man tunggu keadaan ‘panas’ Umno Perlis reda dahulu

Pengerusi Badan Perhubungan Umno Perlis Azlan Man berkata beliau bersikap terbuka dan menunggu keadaan kembali reda untuk sedia bekerjasama dengan semua pemimpin parti di peringkat bahagian.Beliau yang juga menteri besar Perlis berkata pendekatan tersebut diambilnya bagi mengelak keadaan di dalam parti menjadi lebih teruk dan sedia untuk bekerjasama dengan semua, termasuk pihak yang menolak pelantikannya sebagai peneraju Umno Perlis.“Tunggu  keadaan ‘panas’ ketika ini reda dahulu dan saya akan cari jalan terbaik agar kita dapat duduk sebaris nanti. Saya mengambil sikap terbuka dan tidak mempunyai sifat pendendam, jauh lagi bermusuh dengan sesiapa sahaja,” katanya pada majils berbuka puasa bersama-sama kepimpinan Umno Bahagian Kangar di kediamannya malam tadi.Ahad lepas, Bernama melaporkan Umno Arau dan sayap Puteri itu menolak pelantikan Azlan sebagai pengerusi Umno Perlis menggantikan Shahidan Kassim, dan mendesak presiden parti Ahmad Zahid Hamidi mengembalikan jawatan itu kepada Shahidan.Azlan yang juga ketua Umno Kangar berkata walaupun Umno Arau dan Padang Besar mengeluarkan kenyataan menolak pelantikan beliau, ia tidak menggambarkan keadaan sebenar di peringkat akar umbi.“Yang tidak dapat menerima keputusan itu adalah ketuanya bukan keseluruhan bahagian..apa pun biarlah keadaan reda dahulu dan saya yakin keadaan akan bertambah baik selepas ini…Insya-Allah,” katanya menambah bahawa keadaan politik di Perlis tidak huru-hara sebaliknya apa yang berlaku hanyalah perbezaan pendekatan yang digunakan oleh pemimpin politik di negeri itu.


Kes baru Covid-19 turun di bawah angka 3,000

Sebanyak 2,764 kes baru Covid-19 dikesan hari ini, menjadikan angka keseluruhan penularan dalam negara berjumlah 248,316, kata Ketua Pengarah Kesihatan Dr Noor Hisham Abdullah.Katanya, sebanyak 3,887 pesakit pulih dan dibenarkan pulang, menjadikan jumlah keseluruhan angka sembuh 196,566 kes.“Selangor kekal mencatatkan kes harian tertinggi iaitu sebanyak 862 kes diikuti Johor (521), Kuala Lumpur (422), Melaka (203) dan Sabah (180),” katanya pada sidang media hariannya.Katanya, kes aktif dengan kebolehjangkitan pula berjumlah 50,841.“Daripada jumlah itu 289 pesakit di tempatkan di Unit Rawatan Rapi termasuk 127 memerlukan bantuan alat pernafasan,” katanya.Noor Hisham memaklumkan terdapat 13 lagi kematian, menjadikan jumlah mangsa yang maut meningkat kepada 909 orang.


Kerajaan perlu masukkan langkah cegah bunuh diri dalam pelan PKP

Pada 2020, 266 orang mengambil nyawa mereka sendiri antara 19 Mac dan 30 Oktober manakala terdapat 1,080 cubaan membunuh diri menurut kementerian kesihatan. Persatuan Pengguna Pulau Pinang (CAP) amat bimbang kerana angka ini hanyalah sebahagian kecil daripada masalah sebenar yang lebih besar dan semakin meningkat. Kerajaan perlu memasukkan pencegahan bunuh diri dalam pelan perintah kawalan pergerakan (PKP).Agensi kerajaan dibanjiri dengan 145,175 panggilan kesulitan antara 25 Mac 2020 dan 20 Mei 2021. Pecahan menunjukkan bahawa 85.5% panggilan berkaitan isu kesihatan mental yang memerlukan sokongan emosi dan kaunseling berkaitan tekanan akut, kegelisahan, kemurungan, penderaan dan tingkah laku yang cenderung untuk membunuh diri. 25% daripada kes ini berkaitan dengan hutang; 24% kepada masalah keluarga, dan 23% kepada masalah perkahwinan yang menjejaskan kesihatan mental mereka.Tidak pernah rakyat Malaysia menyaksikan kesengsaraan di mana ramai orang tiada kerja, kelaparan dan tiada tempat tinggal, terpaksa bergantung kepada sumbangan makanan untuk makan. Menurut Jabatan Perangkaan, sehingga Februari 2021, terdapat 777,500 rakyat Malaysia yang tidak bekerja. Situasi ini menyebabkan putus asa dan hilang harapan di samping merasa kesunyian sewaktu pandemik yang mendorong orang cenderung untuk membunuh diri.Kecenderungan yang membimbangkan ini adalah kesan daripada pelbagai bentuk Perintah Kawalan Pergerakan (PKP) sejak bermulanya pandemik pada tahun lalu. Di samping kesan pengasingan, majoriti rakyat Malaysia dibiarkan untuk meneruskan kelangsungan hidup mereka sendiri sejak perniagaan dan pekerjaan terjejas teruk oleh PKP. Terdapat sedikit bantuan kewangan diperolehi oleh mereka yang memerlukan ketika PKP pada masa kini. Prihatin Rakyat 1.0 diumumkan pada Mac 2020 dan Prihatin Rakyat 2.0 pada Januari 2021. Pakej bantuan kewangan Pemerkasa Plus RM40 bilion untuk PKP 3.0 tidak mencukupi memandangkan sesetengah daripada mereka sudah pun kehabisan simpanan mereka dan tiada pekerjaan.Kami mencadangkan pendekatan pelbagai usaha terhadap masalah:Kerajaan perlu menyelaras dalam menyusun senarai lengkap talian hotline kaunseling agensi kerajaan dan NGO seperti Befrienders. Senarai boleh dihantar sebagai mesej tular dalam bahasa yang berbeza melalui media sosial. Ini kerana menurut laporan Suruhanjaya Komunikasi dan Multimedia Malaysia (MCMC) 2020, kekerapan rakyat Malaysia berkongsi kandungan dalam talian amat menakjubkan: 19.2% berdasarkan harian; 49.1% berdasarkan mingguan; dan 18.9% berdasarkan bulanan.Kerajaan seharusnya cuba untuk melibatkan ahli psikologi untuk membantu atau menasihati ketika pandemik ini. Malaysia masih kekurangan ahli psikologi sepertimana Majlis Penasihat Kesihatan Mental Malaysia (MMHAC) mendedahkan bahawa hanya terdapat satu ahli psikologi klinikal bagi setiap 980,000 penduduk.Kementerian kerajaan dan agensi mereka seharusnya proaktif  bekerja bersama dengan pertubuhan bukan kerajaan (NGO) dalam mencegah kejadian bunuh diri. Kementerian pembangunan wanita, keluarga dan masyarakat (KPWKM); kementerian pendidikan (MoE); kementerian pendidikan tinggi (KPT); dan kementerian belia dan sukan (KBS) seharusnya menggunakan jentera dan kontak mereka untuk memudahkan kaunseling atau membantu orang di bawah portfolio mereka. Contohnya, MoE dan KPT boleh mendapatkan penyertaan guru untuk memberikan kaunseling kepada pelajar yang kesusahan atau meletakkan mereka melalui kaunselor yang sesuai kerana pelajar cenderung untuk mempercayai guru mereka berbanding orang asing.Pakar ekonomi diperlukan untuk memberikan idea kreatif mengenai bagaimana untuk merangsang ekonomi tempatan. Salah satu cadangan ialah bagi kerajaan mewujudkan platform dalam talian bagi pencari kerja dan memasarkan makanan/produk kerana ramai orang berada di rumah ketika PKP. Platform pemasaran seperti ini mungkin membantu menggalakkan perniagaan tempatan. Pada masa kini sejumlah besar transaksi dalam talian melibatkan pembelian di luar negara dan ini bermakna pengaliran keluar Ringgit kita daripada negara ini manakala peniaga tempatan terpaksa bersaing dengan apa sahaja bahagian pasaran yang masih ada.Orang ramai perlu mengambil inisiatif untuk mengunjungi laman sesawang Bank Negara Malaysia (BNM) sepertihttps://www.bnm.gov.my/covid19 bagi Perusahaan Kecil dan Sederhana (PKS) untuk melihat bagaimana mereka boleh mendapatkan bantuan. Bagi individu, mereka boleh mendapatkan nasihat mengenai penstrukturan semula hutang mereka daripada Agensi Kauseling dan Pengurusan Kredit (AKPK), di https://www.akpk.org.my/about-us.Agensi kerajaan juga perlu bekerjasama dengan pelbagai NGO yang menyediakan bekalan makanan atau mengendalikan bantuan makanan yang dimasak untuk mereka yang tiada tempat tinggal dan miskin. Sesetengah makanan boleh diperolehi daripada bank makanan sedia ada dan NGO boleh membantu dalam mengedarkan makanan kepada mereka yang memerlukan. Banyak daripada NGO ini mempunyai kontak akar umbi yang amat berharga di mana mereka telah bekerjasama sejak berdekad atau melalui kontak mereka sendiri. Kerajaan tidak perlu untuk mencipta semula pusingan ini.Kerajaan perlu melihat semula seluruh Pelan Pemulihan Negara (PPN) kerana Malaysia percaya bahawa kita boleh mencapai komuniti kelompok jika 80% daripada penduduk mendapat vaksinasi. 80% itu hanya anggaran oleh saintis. Walaupun ia adalah lebih baik bagi perlindungan individu, ia kini menunjukkan bahawa ‘imuniti kelompok’ mungkin tidak mungkin berdasarkan tiga faktor: kemunculan varian baharu, imuniti memudar dan sama ada vaksin sebenarnya boleh mencegah jangkitan.Pertubuhan Kesihatan Sedunia (WHO) menyatakan bahawa “peratusan orang yang memerlukan imun dalam usaha mencapai imuniti kelompok berbeza-beza dengan setiap penyakit”. Untuk mencapai imuniti kelompok terhadap campak memerlukan kira-kira 95% daripada penduduk divaksinasi; polio, kira-kira 80%, dan Covid-19 tidak diketahui. ‘Imuniti kelompok’ ini dikatakan supaya berhati-hati oleh majalah Nature keluaran 18 Mac 2021 yang ia mungkin mengelak jangkaan saintis.Kerajaan seharusnya pragmatik dalam pendekatannya. Mempercepatkan proses vaksinasi memandangkan sehingga 28 Jun 2021, hanya 15.96% daripada penduduk menerima dos pertama dan 6.22%, dos kedua. Pada kadar ini, ia menghalang pencapaian awal untuk melindungi orang ramai melalui vaksinasi (malah jika tidak untuk imuniti kelompok), tanpanya orang ramai akan kekal tidak dilindungi.Kerajaan mengetahui bahawa sekurang-kurangnya 25% cubaan untuk membunuh diri adalah berkaitan hutang, ia tidak seharusnya membenarkan syarikat kredit komuniti atau peminjam wang berdaftar di bawah kementerian perumahan dan kerajaan tempatan (KPKT) beroperasi ketika fasa pertama PKP. Keputusan itu bukanlah satu penyelesaian kerana ia akan mendorong orang ramai lebih banyak berhutang.Kami menggesa kerajaan supaya membantu dengan lebih berkesan untuk menurunkan kadar kes bunuh diri memandangkan ia diketahui akibat kesengsaraan ekonomi ketika pandemik semasa.Mohideen Abdul Kader adalah presiden Persatuan Pengguna Pulau Pinang (CAP)* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


PRN Melaka akan diadakan dalam masa 60 hari, kata SPR

Suruhanjaya Pilihan Raya (SPR) hari ini menerima pemakluman rasmi daripada speaker Dewan Undangan Negeri (DUN) Melaka, mengatakan pilihan raya perlu diadakan dalam tempoh 60 hari daripada pembubaran tersebut.“Berdasarkan Fasal (4) Perkara 19 Perlembagaan Negeri Melaka berkehendakkan suatu pilihan raya umum hendaklah diadakan dalam tempoh 60 hari dari pada tarikh pembubaran DUN itu,” kata Setiausaha SPR Ikmalrudin Ishak dalam satu kenyataan hari ini.Justeru, katanya, SPR akan mengadakan mesyuarat khas bagi membincangkan pelaksanaan pilihan raya tersebut.“Tarikh mesyuarat berkenaan akan dimaklumkan kemudian oleh SPR.”Terdahulu, Pejabat Speaker hari ini mengumumkan DUN Melaka dibubarkan berkuat kuasa semalam ekoran empat Adun menarik sokongan mereka terhadap ketua menteri.Dalam kenyataannya, Ketua Menteri Melaka Sulaiman Md Ali dikatakan sudah menyerahkan surat kepada Yang di-Pertua Melaka Mohd Ali Rustam bagi memaklumkan tindakan empat Adun yang menarik sokongan terhadapnya.Sulaiman juga meminta perkenan Ali untuk membubarkan DUN Melaka.“Sehubungan itu, Yang di-Pertua Melaka Mohd Ali Rustam membuat pertimbangan dan bersetuju untuk membubarkan Dewan Undangan Negeri Melaka Yang Keempat Belas pada 4 Oktober 2021 (Isnin),” katanya.Empat Adun itu ialah bekas Ketua Menteri Melaka Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).Semalam dalam sebuah sidang media, empat ahli Dewan Undangan Negeri (Adun) Melaka mengumumkan mereka hilang kepercayaan serta menarik sokongan terhadap kepimpinan ketua menteri.Kerajaan Melaka diketuai Barisan Nasional yang mewakili majoriti dengan 17 Adun, terdiri dari 14 dari Umno, dan dua dari Bersatu selain seorang Adun bebas mesra BN.Sementara pembangkang memiliki 11 kerusi: tujuh dari DAP, dan dua masing-masing dari PKR dan Amanah.


Ahli Parlimen PKR selar Selangor kerana mungkir janji manifesto PRU14 berhubung projek lebuh raya

Seorang ahli Parlimen PKR menyelar kerajaan Selangor berhubung keputusan untuk membenarkan pembinaan lebuh raya Petaling Jaya Dispersal Link (PJD Link), sebuah projek lebuh raya empat lorong yang akan melibatkan beberapa kawasan kejiranan utama selain dilihat sebagai penjenamaan semula projek lebuh raya yang dibatalkan susulan protes penduduk enam tahun lalu.Ahli Parlimen Selayang William Leong memberikan amaran dan menggesa kerajaan negeri Pakatan Harapan (PH) mengkaji semula keputusan atau mereka akan berisiko dihukum oleh rakyat pada pilihan raya akan datang.Beliau merujuk pendedahan di sidang Dewan Undangan Negeri (DUN) Selangor bahawa kerajaan negeri bersetuju secara dasarnya untuk pembinaan PJD Link dengan beberapa syarat yang dilihat melanggar manifesto PH pada Pilihan Raya Umum 2018.“Kelulusan bersyarat ini menafikan tujuan janji pilihan raya. Dengan mengundi kepada kerajaan Pakatan Harapan, ia menjadi jaminan bahawa rakyat Selangor akan terhindar daripada kegelisahan, usaha dan perbelanjaan yang diperlukan dalam mengemukakan bantahan ke atas projek-projek lebuh raya seperti apa yang mereka terpaksa lalui semasa issue Kidex,” kata Leong merujuk projek lebuh raya Kinrara-Damansara Expressway (Kidex) yang dibatalkan menteri besar ketika itu Mohamed Azmin Ali.“Kini, mereka perlu melakukan langkah yang sama untuk PJD Link,” katanya.Sejak beberapa bulan lalu, penduduk di kawasan yang terlibat dengan projek tersebut menyuarakan kebimbangan berhubung sikap berdiam diri wakil rakyat kawasan tersebut walaupun beberapa kali mengadakan tunjuk perasaan.Pembinaan PJD Link dirancang bermula selepas plaza tol NKVE hingga Lebuh Raya Sprint, dan berakhir di Lebuh Raya Bukit Jalil, menghubungkan Petaling Jaya Utara, Bandar Utama, Taman Tun Dr Ismail, pusat bandar Petaling Jaya, Taman Dato Harun, Taman Medan Baru, Taman Sri Manja, Bandar Kinrara dan Bukit Jalil Technology Park.Pengkritik perojek tersebut berkata jajaran projek tersebut hampir serupa dengan Kidex yang dibatalkan Azmin pada Februari 2015, lima bulan selepas beliau menggantikan Abdul Khalid Ibrahim sebagai menteri besar.Leong menyifatkan syarat bagi syarikat konsesi untuk mengadakan penglibatan awam dengan penduduk yang tinggal di sepanjang jajaran tersebut hanyalah “satu tugasan perhubungan awam semata-mata”.“Berdasarkan pengalaman sebelum ini, bantahan penduduk tidak dipertimbangkan secara serius.“Syarat tersebut dianggap dipenuhi dengan mengadakan mesyuarat tanpa mengambil kira bantahan yang dibangkitkan dalam mesyuarat tersebut,” katanya.


Giliran negeri pinda undang-undang halang Adun lompat parti

Susulan rang undang-undang (RUU) anti lompat parti diluluskan di Dewan Rakyat semalam, beberapa negeri mungkin meminda perlembagaan negeri bagi menghalang ahli Dewan Undangan Negeri (Adun) bertukar parti.
Melaka dan Pulau Pinang antara yang terawal mengumumkan kesediaan mereka dalam membawa peruntukan itu selaras dengan perubahan di peringkat persekutuan.
Ketua Menteri Melaka Sulaiman Md Ali berkata pelaksanaan undang-undang anti lompat parti adalah sebahagian daripada manifesto Barisan Nasional (BN) pada Pilihan Raya Negeri (PRN) Melaka November tahun lalu.
"Saya sokong RUU berkenaan. Parlimen dah selesai... kita tunggu benda ini (RUU) dipersembahkan kepada Yang di-Pertuan Agong.
"Ada rangka masa yang diberikan kepada negeri-negeri untuk turut serta meminda rang undang-undang ini," katanya kepada pemberita selepas merasmikan Majlis Perundingan Belia Negara Peringkat Negeri Melaka, Sidang Dua, Penggal Ke-33 hari ini.
Di George Town, Ketua Menteri Pulau Pinang Chow Kon Yeow berkata Pulau Pinang juga akan meminda perlembagaan negeri untuk menghalang Adun daripada bertukar parti.
Chow berkata beliau telah mengarahkan Penasihat Undang-Undang Pulau Pinang untuk melihat dan membantu bagaimana ia dapat diselarikan dalam perkara tersebut.
Pulau Pinang mengadakan sidang Dewan Undangan Negeri khas untuk melaksanakan pindaan yang perlu kepada Perlembagaan Negeri Pulau Pinang supaya ia dapat dibentangkan dalam masa terdekat iaitu pada September nanti, katanya kepada pemberita hari ini.
Rang Perlembagaan (Pindaan) (No. 3) 2022 mengenai peruntukan melarang ahli Parlimen bertukar parti diluluskan dengan majoriti dua pertiga di Dewan Rakyat.
Speaker Dewan Rakyat Azhar Azizan Harun berkata 209 ahli Parlimen menyokong rang undang-undang itu manakala 11 ahli Parlimen tidak hadir semasa pengundian belah bahagi.


Polis buru dalang utama perlombongan bitcoin rugikan TNB

Polis Melaka memburu seorang lelaki dipercayai dalang utama sindiket perlombongan mata wang bitcoin di negeri itu sehingga menyebabkan Tenaga Nasional Berhad (TNB) mengalami kerugian kira-kira RM9 juta sejak Februari 2019.Ketua Polis Melaka Abdul Majid Mohd Ali berkata individu tersebut, Tan Joe Pheng, 26, dikehendaki kerana aktif menggerakkan aktiviti perlombongan bitcoin di 18 premis di sekitar negeri itu.“Saya menyeru kepada masyarakat yang mempunyai maklumat berkaitan suspek untuk memaklumkan kepada pihak polis. Kepada suspek juga, saya menyeru agar tampil ke balai polis berhampiran untuk menyerah diri,” katanya kepada pemberita pada sidang akhbar hari ini.Jelas Majid, lelaki tersebut dikehendaki bagi membantu siasatan lanjut di bawah Seksyen 379 Kanun Keseksaan (KK) / 37 (1) Akta Bekalan Elektrik 1990 yang memperuntukkan hukuman hingga 10 tahun penjara atau denda tidak melebihi RM1 juta.Mengulas lanjut, beliau berkata polis telah menahan enam individu berumur 29 hingga 39 tahun termasuk seorang lelaki dan wanita dipercayai adik-beradik kepada dalang utama berkenaan yang berperanan sebagai akauntan dan pengurus aktiviti perlombongan bitcoin.Keenam-enam individu berkenaan termasuk seorang lelaki warga Indonesia ditahan di sekitar Melaka dan Selangor pada 16 dan 17 Mac lepas.Majid berkata polis turut membuat serbuan di enam premis iaitu masing-masing dua di daerah Melaka Tengah, Alor Gajah serta Jasin yang dijadikan tempat menjalankan aktiviti berkenaan dan merampas 317 mesin perlombongan bitcoin serta pelbagai peralatan lain dan 38 anak kunci dipercayai kunci premis di sekitar Melaka.Dalam perkembangan lain, beliau berkata empat lelaki berumur antara 25 hingga 60 tahun ditahan kerana melakukan empat kes khianat dengan api dan 17 kes khianat dengan simbah cat terhadap mangsa pinjaman wang tidak berlesen, ‘along’ sejak 2019.Katanya, kesemua lelaki berkenaan diupah antara RM200 hingga RM300 bagi melakukan perbuatan simbah cat manakala RM500 bagi perbuatan khianat dengan api ke atas rumah peminjam along yang gagal membuat pembayaran pinjaman dan jiran mereka dengan tujuan untuk memalukan peminjam.“Semua lelaki berkenaan ditahan secara berasingan di sekitar daerah Melaka Tengah pada 10 Mac lepas dan pelbagai barang yang digunakan untuk melakukan perbuatan khianat termasuk 12 botol minuman keras yang digunakan untuk membuat bom botol turut dirampas.“Hasil siasatan mendapati kesemua suspek yang ditahan diupah oleh along yang beroperasi di Johor secara dalam talian menerusi Facebook dan WhatsApp malah, komunikasi dan transaksi pembayaran antara mereka juga berlaku secara maya,” katanya.Beliau berkata kes disiasat di bawah Seksyen 436 Kanun Keseksaan (KK) yang memperuntukkan hukuman penjara hingga 20 tahun bagi perbuatan khianat dengan api manakala bagi perbuatan khianat dengan simbah cat, hukuman penjara maksimum lima tahun jika sabit kesalahan.


Dr Mahathir mahu pencennya dipotong 10% untuk bantu mangsa Covid-19

Bekas perdana menteri, Dr Mahathir Mohamad hari ini mencadangkan 10% daripada pencennya dipotong bagi membantu rakyat terjejas akibat pandemik Covid-19 yang mengucar-ngacirkan perniagaan dan ekonomi seluruh dunia.Katanya, adalah wajar baginya untuk menyumbang kerana beliau tidak terjejas dengan perintah kawalan pergerakan yang terpaksa diamalkan bagi mengekang penularan wabak itu.“Saya sanggup dipotong sebanyak 10% dari pencen saya asalkan ia diguna untuk mengurangkan beban mereka yang sudah hilang pendapatan sama sekali,” kata Dr Mahathir dalam satu kenyataan petang ini.Beliau berkata, setiap kali beliau menjadi perdana menteri, usul pertama yang dicadangkannya ialah memotong gajinya, gaji menteri, timbalan Menteri dan juga pegawai tinggi kerajaan sebanyak 10%.“Tidak pun ada masalah ekonomi yang besar di masa itu,” katanya.Mahathir adalah satu-satunya ahli politik Malaysia yang pernah menjawat jawatan perdana menteri sebanyak dua kali.Kali pertama beliau menjadi perdana menteri ialah dari 1981 hingga 2003 dan untuk kali kedua ialah dari 10 Mei 2018 hingga 1 Mac tahun ini.Selepas menewaskan Barisan Nasional (BN) pada Pilihan Raya Umum 2018 dan membentuk kerajaan bersama Pakatan Harapan (PH), Mahathir mengumumkan gajinya, menteri, timbalan menteri dan pegawai tinggi kerajaan dipotong sebanyak 10%.Dalam kenyataannya hari ini Mahathir berkata, gaji pada hari ini sudah naik berkali ganda dari dahulu.Mahathir adalah satu-satunya ahli politik Malaysia yang pernah menjawat jawatan perdana menteri sebanyak dua kali.“Sementara ramai yang hilang pendapatan sama sekali, mereka yang bergaji dalam kerajaan tidak mengalami apa-apa kekurangan. Dalam syarikat swasta pun tidak ada kekurangan gaji.“Untuk mengurang jarak antara yang bernasib baik dan yang bernasib buruk, pemotongan 10% dari mereka yang terselamat untuk memberi kepada yang tidak selamat memang wajar,” katanya.Semalam Mahathir mencadangkan, individu yang mempunyai pendapatan tinggi di sektor awam dan swasta dipotong sebanyak 10% untuk membantu golongan yang terjejas akibat pandemik Covid-19.


Anak kepada lelaki warganegara Malaysia juga berisiko dwi kerakyatan, kata LFL

Kumpulan hak asasi Lawyers for Liberty (LFL) hari ini menyelar tindakan kerajaan masih meneliti pemberian taraf kewarganegaraan ke atas anak yang dilahirkan di luar negara oleh wanita rakyat Malaysia dengan menggesa pindaan perlembagaan untuk memberi hak golongan berkenaan sama seperti lelaki.Koordinator LFL Zaid Malek berkata satu pertimbangan khusus perlu diberikan bagi membolehkan kaum wanita warganegara mendapatkan taraf kewarganegeraan anak mereka mengikut keluhuran undang-undang.“Ini boleh dilaksanakan dengan meminda Bahagian II dalam Jadual Kedua Perlembagaan Persekutuan dengan menggantikan perkataan ‘bapa’ kepada ‘ibu bapa’.“Pindaan tersebut akan selaras dengan aspirasi Perkara 8(2) Perlembagaan sendiri, di mana tiada diskriminasi berdasarkan gender,” katanya dalam satu kenyataan hari ini.Di bawah Perlembagaan Persekutuan, bayi yang lahir di luar negara dengan bapa memiliki kewarganegaraan Malaysia akan dianugerahkan taraf warganegara secara automatik.Mereka yang lahir dengan ibu warganegara Malaysia bagaimanapun perlu memohon untuk mendapatkan taraf kewarganegaraan.“Ini boleh dilaksanakan dengan meminda Bahagian II dalam Jadual Kedua Perlembagaan Persekutuan dengan menggantikan perkataan ‘bapa’ kepada ‘ibu bapa’.Sebelum ini, Timbalan Menteri Dalam Negeri Ismail Mohamed Said mempertahankan tindakan tersebut di Dewan Rakyat mengatakan ia bagi menjaga keselamatan dan kedaulatan negara.Beliau berhujah di negara lain, anak yang dilahirkan di luar negara akan mengikut taraf kewarganegaraan ayah mereka, dan kerana itu, wujud kemungkinan berlaku dwi kerakyatan sekiranya anak yang dilahirkan di luar negara oleh wanita Malaysia berkahwin dengan warga asing.Bagaimanapun, Zaid menyifatkannya sebagai “mengarut” untuk menyebut “bayi baru lahir mampu mengancam keselamatan dan kedaulatan negara hanya kerana mereka diberikan dwi kerakyatan”.“Jika benar begitu, kerajaan juga patutnya menghalang lelaki warganegara Malaysia yang berkahwin dengan rakyat asing mendapat kerakyatan kepada anak-anak mereka menggunakan alasan yang sama iaitu ‘isu keselamatan’,” katanya.“Risiko yang sama iaitu dwi kerakyatan mungkin timbul dalam kalangan anak-anak yang dilahirkan oleh lelaki warganegara Malaysia dengan isteri rakyat asing. Mengapa diskriminasi terhadap wanita?”


Kes harian turun ke paras 2,100 jangkitan, 5 lagi terkorban

2,107 kes baru Covid-19 direkodkan hari ini menjadikan jumlah keseluruhan sebanyak 4,448,004 kes.Sebanyak 6,890 pesakit turut dilaporkan sembuh, menjadikan jumlah keseluruhan kes sembuh sebanyak 4,366,951.Ketika ini 45,506 kes aktif direkodkan, dengan 44,214 atau 97.2% daripadanya sedang menjalani kuarantin kendiri.Dalam pada itu, 33 (0.1%) kes kini berada di pusat kuarantin sementara 1,190 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 69 kes dan 45 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.1% dengan kes Covid-19 merangkumi 9.3%.Lima korban turut dilaporkan menjadikan kes keseluruhan kematian adalah sebanyak 35,547 orang.


1,123 kes baru Covid-19, 490 di Lembah Klang

Sebanyak 1,123 kes harian baru Covid-19 direkodkan hari ini termasuk lima kes import, menjadikan angka kes positif berjumlah 71,359, kata Ketua Pengarah Kesihatan Dr Noor Hisham Abdullah.Noor Hisham dalam satu kenyataan berkata sebanyak 1,143 kes sembuh direkodkan, menjadikan jumlah kumulatif pesakit pulih sepenuhnya adalah 60,204 atau 84.4%.Katanya jumlah kes aktif dengan kebolehjangkitan pula mencatatkan sebanyak 10,775.“Lembah Klang melaporkan jumlah kes harian sebanyak 490 (46.3%), dan daripada jumlah itu Kuala Lumpur merekodkan 265 atau 26.3%.“Sabah pula mencatatkan 391 kes atau 34.8%,” katanya dalam kenyataan itu.Tambahnya sehingga kini, terdapat 130 pesakit sedang dirawat di Unit Rawatan Rapi, termasuk 54 memerlukan bantuan alat pernafasan.“Dukacita dimaklumkan terdapat empat kes kematian direkodkan, menjadikan jumlah kumulatif mereka yang maut kepada 380 orang,” katanya.Sebanyak empat kluster baru turut dikesan membabitkan Kluster Batu Tiga (Tawau); Kluster Jalan Domis (Penampang, Kota Kinabalu dan Tongod); Kluster Andalas (Klang) dan Kluster Tapak Bina Bulatan (Titiwangsa dan Lembah Pantai).


WHO bimbang ‘tsunami’ varian Covid landa sistem kesihatan

Pertubuhan Kesihatan Sedunia (WHO) memberi amaran “tsunami” kes varian Covid-19 bakal meningkatkan tekanan terhadap sistem kesihatan ketika peningkatan kes mendadak dicatat di seluruh dunia.Peningkatan mendadak itu adalah berikutan penularan varian Delta dan Omicron di mana Amerika Syarikat, Perancis dan Denmark merekodkan lonjakan kes harian. Lonjakan kes secara mendadak turut meningkatkan kadar kemasukan ke hospital dan kes kematian.Menurut WHO, angka kes ketika ini adalah yang paling tinggi pernah dicatatkan sejak Mac 2020.“Saya amat bimbang Omicron yang lebih mudah menular, bergerak pada masa sama dengan Delta, membawa kepada tsunami kes.“Keadaan ini akan terus memberi tekanan besar kepada pekerja kesihatan yang sudah keletihan, sekali gus meletakkan sistem kesihatan di ambang kehancuran,” kata Ketua Pengarah WHO Tedros Adhanom Ghebreyesus pada sidang media.Eropah menyaksikan lonjakan kes paling buruk sehingga memaksa kerajaan terpaksa berdepan pilihan pelaksanaan sekatan pergerakan bagi mengurangkan beban hospital selain terpaksa mengimbanginya dengan langkah lain bagi memastikan sektor ekonomi dan sosial turut aktif selepas hampir dua tahun pandemik melanda.Di Amerika Syarikat, varian Omicron telah menyebabkan hospital sesak dengan pesakit baru, merekodkan purata seminggu kes baru paling tinggi dengan 265,427 jangkitan, menurut Universiti Johns Hopkins.WHO berharap tahun depan akan menamatkan tahap buruk pandemik dan pada masa sama memberi amaran bahawa usaha menamatkan pandemik bergantung pada ekuiti vaksin lebih besar.WHO mahu 40% penduduk di setiap negara diberi vaksin sepenuhnya menjelang akhir tahun dan mempunyai sasaran vaksinasi meliputi 70% populasi menjelang pertengahan 2022.Tedros menegaskan 92 daripada 194 negara anggota WHO akan terlepas sasaran 40% vaksinasi lengkap.“Ini disebabkan bekalan terhad ke negara berpendapatan rendah sepanjang tahun selain vaksin hampir tamat tempoh dan tanpa bahagian penting seperti picagari,” katanya.“Ia bukan sahaja memalukan, malah mengorbankan nyawa dan memberikan virus itu peluang untuk menular tanpa kawalan dan bermutasi. Pada tahun hadapan, saya menyeru pemimpin kerajaan dan industri untuk menunaikan janji mengenai ekuiti vaksin.“Walaupun 2021 adalah sukar, saya meminta semua orang membuat azam Tahun Baru untuk menjayakan kempen vaksinasi 70% menjelang pertengahan 2022.”


Anwar digesa batalkan lantikan pegawai Gamuda ketuai Suruhanjaya Tenaga

Kerajaan digesa membatalkan pelantikan Rashdan Yusof dari Gamuda Berhad ke Suruhanjaya Tenaga, selepas persoalan berkaitan konflik kepentingan dibangkitkan berikutan penglibatan syarikat tersebut dalam tenaga boleh diperbaharui.
Ini selepas Anwar Ibrahim dalam siri kenyataan umum terbaru perdana menteri berkata beliau sedang menilai semula lantikan politik kontroversi baru-baru ini kepada syarikat dan agensi kerajaan.
Kumpulan pendesak yang berpangkalan di Pulau Pinang, Aliran berkata memandangkan Gamuda adalah pemain utama dalam sektor tenaga boleh diperbaharui, pelantikan Rashdan yang merupakan timbalan pengarah urusan kumpulan itu adalah "jelas konflik kepentingan".
“Bagaimanakah syarikat-syarikat dalam sektor tenaga boleh diperbaharui, sebagai contoh, boleh yakin dapat bersaing di atas padang yang rata apabila pengerusi Suruhanjaya Tenaga adalah eksekutif kanan sebuah syarikat yang bertujuan untuk menceburi sektor ini secara besar-besaran?” soal kumpulan itu.
Pelantikan Rashdan itu bagaimanapun dipertahankan oleh Menteri Sumber Asli, Alam Sekitar dan Perubahan Iklim Nik Nazmi Nik Ahmad, yang menolak kebimbangan konflik kepentingan.
Nik Nazmi berkata Rashdan sebagai pengerusi akan mengenepikan jawatankuasa kecil yang akan berlaku konflik kepentingan.
“Beliau hanya hadir dalam jawatankuasa kecil ekonomi dan strategik, yang sangat makro,” kata Nik Nazmi kepada The Edge.
Tetapi Aliran berkata pelantikan itu boleh menjejaskan keyakinan pelabur, sambil menambah bahawa ia “bukanlah contoh tadbir urus yang baik”.
“Untuk menggunakan analogi sukan bola sepak, ia samalah seperti melantik penolong jurulatih pasukan bola sepak Argentina atau Perancis sebagai pengadil perlawanan akhir Piala Dunia!”
Pelantikan itu menunjukkan penglibatan besar Gamuda dalam sektor tenaga yang terletak di bawah bidang kuasa Suruhanjaya Tenaga.
Kumpulan itu berkata ini termasuk pegangan 30% kepentingan dalam gergasi tenaga solar ERS Energy, serta bahagian majoriti Konsortium SRS, firma di sebalik tebus guna tanah untuk mewujudkan tiga pulau buatan di bawah projek Pulau Pinang South Islands (PSI).
“Pulau-pulau buatan ini, yang bertujuan bagi menempatkan kira-kira 400,000 orang, akan memerlukan sejumlah besar tenaga elektrik,” menurut Aliran.
Ia berkata langganan Gamuda untuk saham baru bernilai RM200 juta dalam ERS Energy akan menjadikan kumpulan itu sebagai pemegang saham korporat terbesar ERS Energy, dan seterusnya membolehkannya menyampaikan aspirasi tenaga boleh diperbaharui Gamuda untuk PSI.


Kes harian turun ke paras 4,300 jangkitan, 1 lagi terkorban

4,361 kes baru Covid-19 direkodkan semalam menjadikan jumlah keseluruhan sebanyak 4,918,917 kes.
Sebanyak 3,429 pesakit turut dilaporkan sembuh, menjadikan jumlah keseluruhan kes sembuh sebanyak 4,846,897.
Ketika ini, 35,539 kes aktif direkodkan di mana 33,874 atau 95.3% daripadanya menjalani kuarantin kendiri.
Tiada pesakit di pusat kuarantin sementara dan 1,592 (4.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 73 kes dan 53 daripadanya memerlukan bantuan alat pernafasan.
Satu kes kematian dicatatkan menjadikan keseluruhan korban akibat wabak itu sebanyak 36,481 orang.


Rezeki halal atau haram?

Seseorang pekerja dibayar gaji untuk melaksanakan tugas di pejabat.Apabila pekerja itu meminta habuan daripada pihak ketiga untuk melaksanakan tugasnya, apakah rezeki ini halal atau haram?Seseorang pekerja dibayar gaji dengan tugas menjaga pembelian barangan syarikat.Apabila pekerja itu meminta habuan atau komisyen daripada pembekal demi memastikan barangan itu dibeli daripada pembekal tersebut, apakah rezeki ini halal atau haram?Seseorang pekerja dibayar gaji untuk mencari kontraktor.Kontraktor itu menjanjikan habuan 3% jika syarikatnya dipilih.Apakah rezeki ini halal atau haram?Seseorang pekerja dibayar gaji untuk mengatur jadual bos.Namun, pekerja itu meminta habuan daripada mereka yang ingin berjumpa bosnya sebelum jadual dimuktamadkan, apakah rezeki ini halal atau haram?Seseorang pekerja dibayar gaji untuk menyelia harga-harga tawaran tender daripada para pesaing.Namun, pekerja itu menjual maklumat tender kepada pihak pesaing tertentu untuk memastikan kemenangannya, apakah rezeki ini halal atau haram?Seseorang pekerja dibayar gaji untuk menyelia permohonan-permohonan tanah.Namun, pekerja itu meminta bayaran bantuan untuk mengangkat surat itu ke peringkat tertinggi.Apakah rezeki ini halal atau haram?Seseorang pekerja dibayar gaji untuk melaksanakan undang-undang dan memberikan hukuman.Namun, pekerja itu boleh mengubah keputusan berdasarkan bayaran diterima.Apakah rezeki ini halal atau haram?Seseorang pekerja dibayar gaji untuk menguruskan harta negara.Namun pekerja itu mendapat habuan dengan memberikan surat sokongan kepada kawan-kawannya.Apakah rezeki itu halal atau haram?Rezeki haram ada di mana-mana.Lebih menakutkan, ia boleh dilakukan oleh sesiapa saja, dan di mana-mana sahaja.Perangi rasuah bukan satu perkara yang mudah.Bahkan, kebanyakan kita perlu melakukan rasuah tanpa sedar.Rasuah menyenangkan perasuah.Tetapi ia merumitkan perkara yang senang, dan melonjakkan kos serta merosakkan sistem.Ia barah masyarakat.Dan barah ini sangat berleluasa di sektor-sektor yang memerlukan kebenaran dan kelulusan pihak berautoriti.Duit adalah pelincir rasuah dan ketidaktelusan adalah pelindung aktiviti rasuah.Membanteras rasuah bermula daripada rakyat sendiri.Jika rakyat sendiri sanggup membayar untuk mendapatkan kepentingan sendiri yang tidak patut dinikmati, rasuah akan terus berleluasa di dalam bentuk rezeki halal.Mengapa rasuah bahaya?Ini kerana rezeki haram ini tidak menimbulkan rasa jijik seperti termakan daging haiwan haram.Malah, ia menjadikan seseorang terasa ia seorang yang bertuah.Itu hebatnya kanser ini.Kita semua mungkin adalah pembawanya tanpa sedar.


‘Cuba duduk atas kerusi roda kami’, OKU harap perubahan dilakukan di peringkat dasar

Jeyaraj Santraju pernah menjadi jurutera mekanikal di Singapura, namun kemalangan di tempat kerja pada 2006 mengubah hidup lelaki itu buat selama-lamanya.Pada hari kemalangan tersebut, Jeyaraj sedang sibuk memasang sebuah mesin yang berukuran tinggi namun secara tiba-tiba beberapa bahagian daripada mesin dengan berat dianggarkan lapan tan jatuh dan terkena bahagian belakang badannya.Rakan sekerja cepat-cepat membantu, mereka berjaya mengangkat bahagian mesin yang menyebabkan Jeyaraj tersepit dan kemudian menariknya kira-kira 20m dari mesin kerana bimbang bahagian lain juga akan jatuh.Malangnya, tindakan yang berniat baik menyebabkan tulang belakangnya rosak kekal – ketika rakan-rakannya menarik tubuh lelaki itu, tulang belakangnya patah dan terkehel, merosakkan saraf tunjangnya sekaligus menjadikannya lumpuh separuh badan.Jeyaraj akhirnya pulih daripada kemalangan tersebut, namun separuh bahagian bawah badannya tidak memiliki deria rasa.Kesan daripada lumpuh juga menyebabkan dia menghadapi masalah pundi kencing.Bagi menyelesaikannya, Jeyaraj perlu memakai lampin sepanjang masa.Pada tahun itu juga, dia pulang ke Malaysia dan bertemu semula dengan isteri dan anaknya di Rawang.Awalnya, dia sukar menyesuaikan diri dengan keadaan barunya, namun akhirnya Jeyaraj terpaksa menelan hakikat kehidupan barunya yang berkerusi roda.Jayaraj Santraju seorang OKU ketika ditemui MalaysiaNow di Kampung Sungai Dua Tambahan, Rawang.Kesan daripada keadaan barunya itu, dia mula memikirkan tentang hak orang kurang upaya (OKU).Beliau juga turut berkenalan dengan Francis Siva yang merupakan presiden Independent Living and Training Centre Malaysia (ILTC).Terkadang, lelaki itu ke ILTC untuk menjadi sukarelawan.Dia juga turut belajar bagaimana untuk berdikari walaupun mengalami kecacatan selain berusaha mencari pendapatan dengan menjual pen serta buku mengenai cara menguruskan kehidupan dari kerusi roda yang ditulis berdasarkan pengalamannya sendiri.Selepas 16 tahun menjalani hidup sebagai OKU, dia menyedari perbezaan sistematik yang dihadapi golongan sepertinya.“Di ILTC, kami mahu memastikan tiada OKU diabaikan,” katanya ketika ditemui MalaysiaNow.“Jika mereka layak terima dana atau bantuan, kami akan pastikan mereka mendapatkannya daripada kerajaan.”Sempena Hari Orang Kurang Upaya Antarabangsa yang disambut seluruh dunia hari ini, harapan Jeyaraj agar pihak berkuasa menunaikan janji yang mereka berikan.“Kami tidak mahu janji manis yang hanya tercatat di atas kertas,” katanya.“Kami mahu tindakan.”Beberapa masalahSatu isu yang sering dihadapi OKU ialah kesukaran dalam permohonan Elaun Pekerja OKU atau Epoku.Menurutnya, permohonan Epoku perlu dikemukakan tiga bulan lebih awal daripada tarikh akhir, jika gagal, elaun tahunan sebanyak RM450 tidak akan diberikan.Satu lagi masalah yang dihadapi golongan OKU ialah gaji minimum, di mana mereka hanya memperoleh RM1,100 yang disifatkan tidak mencukupi bagi menampung perbelanjaan.Jayaraj Santraju menunjukkan buku tulisannya mengenai garis panduan dan tips kepada pengguna kerusi roda terutamanya golongan OKU cacat anggota.Dan jika seorang OKU mendapat gaji lebih dari RM1,500 sebulan, dia tidak lagi layak untuk memohon Epoku.Bagi Jeyaraj, semua ketetapan itu adalah tidak adil bagi golongan OKU.“Saya mahu bekerja dan dapat gaji yang baik,” katanya.“Saya juga ada keluarga untuk diberi makan. Jangan layan kami seperti kanak-kanak.”Presiden ILTC Siva berkata masalah itu timbul kerana kurangnya pemahaman di pihak kerajaan mengenai masalah yang OKU hadapi.“Kami sudah minta menteri pembangunan wanita, keluarga dan masyarakat untuk bertemu bagi membincangkan isu di lapangan, namun selepas lapan bulan, kami tidak terima jawapan,” katanya.“Di Parlimen, timbalan menteri berkata pekerja OKU tidak hadapi sebarang masalah semasa pandemik. Apa yang boleh saya katakan, ada sesuatu yang tidak kena di sini. Mereka jelas tidak memahami masalah yang kami hadapi.”Pada usia 29 tahun, K Ilavarasi benar-benar memahami masalah yang dibangkitkan Jeyaraj dan Siva itu.Sewaktu usianya masih kanak-kanak, Ilavarasi didiagnosis memiliki jumlah sel darah putih yang berlebihan.Sepanjang tempoh itu, bapanya sentiasa membawanya ke janji temu doktor dan mengambil ubat-ubatan.Bagaimanapun, pada 2006, bapanya mengalami kemalangan dan tiada orang lain dalam keluarganya yang tahu cara menjaga Ilavarasi – bahkan ibunya sendiri.Dengan keadaan bapanya tidak dapat melakukan apa-apa, dia tidak dapat mengambil ubatnya bagi tempoh yang lama.Keadaan penyakitnya semakin merosot dan dia akhirnya terpaksa menggunakan kerusi roda.Ibunya meninggalkan mereka sekeluarga pada akhir tahun itu, dan ibu saudaranya datang untuk tinggal bersama mereka.Kini, tinggal bersama wanita yang digelarnya sebagai “ibu”, Ilavarasi belajar bagaimana untuk berdikari dan menjaga diri sendiri.Sesuatu yang lebih baikSiva yang mengenali keluarga itu, berkata Ilavarasi adalah antara mereka yang kurang mendapat sokongan daripada pihak berkuasa.“Ketika saya mula-mula bertemu dengannya untuk memberi sedikit sumbangan makanan, saya lihat dia menggunakan kerusi roda yang sudah lama, lusuh dan koyak.“Saya perlu bantu, jadi saya memberinya kerusi roda baru dengan kusyen yang lebih selesa,” katanya.Siva turut menyuarakan kekecewaan ekoran tiada sebarang maklum balas daripada kementerian atau kehadiran wakilnya untuk datang menemui mereka dan mengetahui isu-isu di lapangan.“Jika mereka tidak datang berjumpa dan bercakap dengan kami, mereka tidak akan tahu masalah yang kami hadapi.“Jadi bagaimana mereka boleh berikan kehidupan yang lebih baik untuk golongan ini?”K. Ilavarasi meminati bidang jahitan, namun beliau masih belum menguasai kemahiran menjahit, beliau ingin menyertai kursus kemahiran jika diberi peluang supaya dapat berdikari.Dia juga berkata sesebuah sistem tidak semestinya sesuai untuk semua orang, dan sumbangan sekali setahun tida dapat membantu OKU menjalani kehidupan yang lebih baik.Ia turut dipersetujui Jeyaraj – apa yang dia mahu ialah pekerjaan yang sesuai dengan gaji yang setimpal, selain menggesa agensi kerajaan meneliti data tentang OKU dan bantu dengan menyalurkan bantuan kepada yang memerlukan.Harapan Ilavarasi pula sempena Hari OKU adalah memiliki mesin jahit supaya dia boleh bekerja dan menjadi lebih berdikari.“Hasrat saya adalah keadaan akan menjadi lebih baik,” kata Siva.“Kami mahu turut serta dalam proses membuat dasar negara.“Buat masa ini, kami hanya mempunyai beberapa wakil OKU dalam perbincangan dasar. Itu tidak mencukupi jika kita mahu menyediakan golongan itu sebuah kehidupan yang berkualiti.”Jeyaraj bersetuju bahawa orang normal sukar memahami masalah yang dihadapi masyarakat OKU.“Sebab itu kita perlukan orang kurang upaya untuk turut berada dalam perbincangan,” katanya.“Cuba duduk atas kerusi roda kami – barulah anda faham.”


Jack Ma hilang?

Pelbagai spekulasi muncul mengenai ke mana menghilangnya jutawan Jack Ma selepas beberapa laporan mengatakan ahli perniagaan itu sudah lebih dua bulan tidak kelihatan di khalayak ramai.Pengasas Alibaba itu juga gagal muncul dalam episod akhir program realiti televisyen miliknya, Africa’s Business Heroes.Ma sepatutnya menjadi hakim tetapi digantikan dengan seorang eksekutif Alibaba pada final yang berlangsung pada November lalu, lapor Daily Telegraph UK.Wajahnya turut dipadam dari laman sesawang itu.Jurucakap Alibaba mengatakan Ma tidak dapat hadir ke program itu sebagai juri kerana “berlaku pertindihan jadual”, menurut Financial Times.Salah satu entiti perniagaan Ma, Ant Group kini dalam pemantauan Beijing susulan kenyataan kontroversinya di Shanghai pada 24 Oktober yang mengkritik sistem peraturan China kerana dikatakan menyekat inovasi.“Sistem kewangan hari ini adalah warisan Zaman Industri (tradisional),” kata Ma dalam ucapannya. “Kita perlu menyediakan sistem baru untuk generasi akan datang dan orang muda. Kita perlu mereformasi sistem sedia ada.”Seminggu selepas itu IPO Ant Group digantung atas alasan beberapa isu melibatkan persekitaran pengawalseliaan teknologi kewangan.Pihak berkuasa China melancarkan siasatan anti monopoli terhadap Alibaba pada penghujung Disember lalu, termasuk meminta Ant Group menyusun semula operasinya.Ma menyumbang berjuta-juta pelitup muka ke negara Eropah, Amerika Syarikat dan Pertubuhan Kesihatan Sedunia bagi memerangi pandemik Covid-19.Ciapan terakhirnya di Twitter adalah pada 10 Oktober tahun lalu.


Kes harian lepasi 2,100 jangkitan, 4 lagi terkorban

2,153 kes baru Covid-19 direkodkan hari ini menjadikan jumlah keseluruhan sebanyak 4,458,889 kes.Sebanyak 2,869 pesakit turut dilaporkan sembuh, menjadikan jumlah keseluruhan kes sembuh sebanyak 4,400,750.Ketika ini, 23,556 kes aktif direkodkan, dengan 21,363 atau 94.7% daripadanya sedang menjalani kuarantin kendiri.Dalam pada itu, 30 (0.1%) kes kini berada di pusat kuarantin sementara 1,075 (4.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 88 kes dan 59 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 54.7% dengan kes Covid-19 merangkumi 11.9%.Empat lagi korban dilaporkan termasuk tiga kes kematian sebelum tiba di hospital menjadikan kes keseluruhan kematian adalah sebanyak 35,583 orang.


Suami Ratu Elizabeth meninggal dunia di usia 99 tahun

Suami kepada Ratu Elizabeth II, Putera Philip, meninggal dunia pagi tadi selepas baru-baru ini menjalani pembedahan jantung.Beliau meninggal dunia pada usia 99 tahun.Kematian Putera Philip tersebut dimaklumkan menerusi akaun Twitter rasmi istana, The Royal Family.Dalam kenyataan itu juga, pihak istana mengatakan Permaisuri Queen Elizabeth berduka cita di atas kematian suaminya.“Tuanku Ratu berduka cita di atas pemergian suaminya yang tercinta, Putera Philip, Duke of Edinburgh”“Tuanku meninggal dunia dengan aman di Istana Windsor.”


Putrajaya kaji turunkan harga kit ujian kendiri Covid-19 akhir tahun ini

Kerajaan sedang mengkaji untuk menurunkan lagi harga Kit Ujian Kendiri Covid-19 menjelang akhir tahun ini bagi membolehkan ia mudah diakses oleh semua orang.Menteri Kewangan Tengku Zafrul Aziz berkata kementerian perdagangan dalam negeri dan hal ehwal pengguna serta kementerian kesihatan sedang meneliti perkara itu.“Bagi memperluas usaha pengujian, kementerian kesihatan telah mengiktiraf RTK Antigen dan meluluskan beberapa kit ujian kendiri Covid-19 yang boleh dibeli di farmasi di seluruh negara.“Selain itu, untuk menjadikan kit jjian kendiri boleh diakses semua orang, kementerian perdagangan dalam negeri dan hal ehwal pengguna dan kementerian kesihatan telah menetapkan harga siling kit ujian ini bawah RM20,” katanya dalam ucapan khas semasa Sidang Kemuncak Pelan Pemulihan Negara yang diadakan secara maya hari ini.Kerajaan telah menetapkan harga siling runcit bagi kit ujian pantas antigen Covid-19 dijual pada harga RM19.90 setiap set manakala RM16 setiap set untuk harga borong, berkuat kuasa 5 September.


Twitter tak akan muflis, kata Elon Musk

Ketua Twitter, Elon Musk mengesahkan platform media sosial itu tidak lagi berada "di laluan pantas menuju muflis", lapor dpa.
Namun, beliau berkata masih banyak yang perlu dilakukan tetapi secara keseluruhan segalanya dalam keadaan baik.
"Kami mempunyai perbelanjaan munasabah yang terkawal, jadi syarikat tidak lagi berada dalam laluan pantas untuk muflis. Ia umpama roller coaster,  tetapi secara keseluruhan kelihatannya menuju ke arah yang lebih baik."
Jutawan itu pada awalnya memberi amaran mengenai Twitter mempunyai prospek muflis hanya beberapa minggu selepas beliau mengambil alih platform media sosial.
Dalam emel pertama kepada pekerja pada November, beliau menulis, "Selepas membeli Twitter bernilai kira-kira AS$44 bilion pada penghujung Oktober, beberapa perubahan drastik dilakukan sambil memberi tumpuan kepada kebebasan bersuara. Kemudian syarikat kehilangan separuh daripada 100 pengiklan utamanya yang membentuk sebahagian besar pendapatan Twitter."
Sejak itu Musk berusaha menjana pendapatan termasuk mengenakan bayaran AS$8 sebulan untuk tanda semak biru Twitter (AS$11 untuk pengguna iPhone).


34 negara bantah atlet Rusia, Belarus sertai Olimpik 2024

Tuan rumah Sukan Olimpik 2024, Perancis adalah antara 34 negara yang meminta Jawatankuasa Olimpik Antarabangsa (IOC) melarang atlet Rusia dan Belarus menyertai temasya sukan itu.
Amerika Syarikat, United Kingdom dan Australia juga mahu atlet dari negara berkenaan dilarang menyertai Sukan Olimpik Paris 2024, lapor STATS Perform/dpa.
Menurut kenyataan bersama yang dikeluarkan pada Isnin, permintaan itu bedasarkan "Rusia berperang tanpa provokasi dan tidak wajar (menentang Ukraine), dibantu kerajaan Belarus."
Awal bulan ini, menteri sukan Rusia Oleg Matytsin berkata: “tindakan negara-negara berkenaan untuk cuba mempengaruhi IOC tidak boleh diterima sama sekali".
Bulan lepas, IOC mengesahkan hasratnya untuk mengekalkan sekatan terhadap pegawai kerajaan Rusia dan Belarus menyertai Olimpik yang berlangsung di Paris, Perancis pada tahun depan, namun mungkin memberi peluang kepada atlet dari kedua-dua negara itu untuk bersaing di bawah bendera neutral.
Dalam kenyataan pada Isnin, 34 negara itu menyambut baik pengesahan sekatan oleh IOC namun cadangan untuk menimbang membenarkan atlet dua negara itu turut bersaing, menimbulkan banyak persoalan dan kebimbangan.


Permohonan Rosmah gugurkan Sri Ram, batal perbicaraan rasuah didengar 17 Jun

Pendengaran permohonan Rosmah Mansor untuk membatalkan perbicaraan kes rasuah RM1.25 bilion terhadapnya membabitkan projek hibrid solar dan menggugurkan Gopal Sri Ram sebagai ketua pasukan pendakwaan yang dijadualkan esok, ditangguhkan kepada 17 Jun.Penolong Pendaftar Kanan Mahkamah Tinggi Nur Azizah Jaafar, dalam e-mel kepada kedua-dua pihak, berkata hakim Mohamed Zaini Mazlan menetapkan tarikh itu selepas mengkaji surat daripada peguam dan mendapatkan maklum balas daripada pendakwaan.“Pendengaran pada 3 Jun menerusi aplikasi Zoom dengan kedua-dua pihak dijangka mengemukakan hujahan masing-masing akan ditangguhkan susulan pelaksanaan sekatan pergerakan penuh oleh kerajaan. Permohonan itu akan didengar di mahkamah terbuka pada 17 Jun.“Tarikh 15 dan 16 Jun yang ditetapkan untuk mendengar pembelaan Rosmah turut dilapangkan,” katanya.Timbalan pendakwa raya Ahmad Akram Gharib ketika dihubungi mengesahkan penangguhan kedua-dua pendengaran.“Difahamkan bahawa pembelaan memohon agar pendengaran permohonan itu didengar dalam prosiding mahkamah secara terbuka,” katanya.Isteri bekas perdana menteri Najib Razak itu memfailkan dua permohonan di Mahkamah Tinggi di Kuala Lumpur pada 6 Mei lepas untuk membatalkan keseluruhan perbicaraan kes rasuah terhadapnya dalam usaha membebaskan diri daripada ketiga-tiga pertuduhan dan menggugurkan Sri Ram daripada mengetuai pasukan pendakwaan.Rosmah, 69, memfailkan permohonan itu selepas Mahkamah Rayuan pada 8 April membenarkan rayuannya untuk mendapatkan salinan surat pelantikan Sri Ram selepas pendakwaan bersetuju memberikannya kepada pasukan pembelaan.Rosmah membawa perkara itu ke Mahkamah Rayuan selepas Mahkamah Tinggi menolak permohonannya untuk mendapatkan surat pelantikan Sri Ram pada 19 Ogos tahun lepas.Surat pelantikan itu tidak bertarikh pada atau sebelum 15 November 2018, hari Rosmah didakwa di mahkamah dan tidak ditandatangani oleh peguam negara ketika itu Tommy Thomas.Sebaliknya surat itu bertarikh 8 Julai tahun lepas dan ditandatangani oleh Peguam Negara ketika ini iaitu Idrus Harun.Pada 18 Februari 2021, Zaini memerintahkan Rosmah membela diri atas ketiga-tiga pertuduhan rasuah dan menetapkan sembilan hari iaitu 9,10,15,16,17,22, 23 Jun serta 12 dan 15 Julai untuk mendengar keterangan Rosmah serta saksi pembelaan lain.


Calon ‘underdog’ PN tidak gentar saingan 6 penjuru di Setiawangsa

Meskipun namanya baru saja mula dikenali di arena politik negara, peguam dan aktivis muda yang mewakili Perikatan Nasional (PN), Nurul Fadzilah Kamaluddin tidak gentar untuk berdepan dengan antara nama besar yang diketengahkan parti politik lain di Parlimen Setiawangsa.
Fadzilah adalah antara calon muda yang memiliki kerjaya profesional diketengahkan PN untuk bertanding pada Pilihan Raya Umum ke-15 (PRU15), sekali gus menunjukkan komitmen gabungan politik tersebut untuk membawa suara anak muda ke arena politik negara.
Parlimen Setiawangsa menyaksikan pertembungan enam penjuru termasuk penyandang daripada Pakatan Harapan (PH), Nik Nazmi Nik Ahmad yang juga naib presiden PKR.
Pada PRU14 Nik Nazmi memperoleh majoriti 14,372 undi menewaskan calon daripada Barisan Nasional (BN) dan PAS.
Menurut Fadzilah yang juga ketua Srikandi Muda Bersatu, politik dilihat sebagai platform terbaik untuk membantu orang ramai dan dia sebenarnya sudah lama aktif dalam bidang itu meskipun sebagai seorang peguam, cuma namanya tidak begitu menonjol.
"Saya semakin aktif pada 2020 apabila kerap berinteraksi dengan orang awam untuk menghulurkan pelbagai bantuan ekoran penularan pandemik Covid-19," katanya kepada MalaysiaNow.
Ditanya mengenai keyakinannya berdepan dengan individu seperti Nik Nazmi, Fadzilah tetap bersikap optimis terhadap peluangnya namun enggan terlalu yakin dan percaya setiap calon mempunyai kekuatan masing-masing.
"Kami tidak ada strategi khusus, tetapi antara sasaran utama ialah menarik undi golongan muda.
"Justeru, selain daripada turun padang, kami juga aktif menggunakan media sosial untuk berkempen dan terus merapatkan hubungan dengan golongan muda," katanya.
Fazilah yang berpengalaman sebagai peguam selama 8 tahun, berkata, sekiranya dipilih menjadi wakil rakyat Setiawangsa, beliau akan usahakan 10 inisiatif berdasarkan maklum balas yang diterima daripada penduduk kawasan tersebut.
Beliau berkata, antaranya ialah memastikan dirinya atau wakil bagi pihaknya akan hadir setiap jemputan rasmi dan tidak rasmi supaya dapat lebih dekat dengan rakyat dan mendengar suara mereka secara lebih efektif.
"Saya juga ada dapat aduan berhubung isu penjaja yang mana ramai meluahkan pelbagai aduan sudah dibuat tetapi tidak ada sebarang tindakan," tambahnya.


Move Forward adakan rundingan bentuk kerajaan campuran Thailand

Pemimpin parti pembangkang Thailand, Move Forward, Pita Limjaroenrat, mengesahkan beliau telah menghubungi sekurang-kurangnya lima parti pembangkang lain untuk membentuk kerajaan campuran.
Beliau mengadakan rundingan dengan parti Pheu Thai yang memenangi 141 kerusi, Prachachart (sembilan kerusi), Thai Sang Thai (enam kerusi) dan Parti Liberal Thai (satu kerusi) termasuk beberapa parti lain untuk mengumpul 309 kerusi.
“Jelas kita boleh mendapatkan majoriti untuk membentuk kerajaan. Kami akan cuba membentuk kerajaan secepat mungkin…,” katanya pada sidang media di sini hari ini.
Ketika ditanya mengenai 250 senator yang mungkin mempengaruhi pemilihan perdana menteri, Pita berkata: “mereka harus memutuskan pendirian mereka dan tidak boleh menentang kehendak rakyat.”
Pada pilihan raya yang diadakan pada Ahad, dua parti pembangkang – Move Forward dan Pheu Thair memperoleh 292 daripada 500 kerusi dewan perwakilan – 400 kerusi dimenangi calon pilihan raya manakala 100 kerusi lagi diperuntukkan berdasarkan perwakilan berkadar.
Sebanyak 99% kertas undi selesai dikira, parti prodemokrasi yang popular dalam kalangan pengundi muda, Move Forward,  menduduki tempat teratas dengan 151 kerusi (112 kerusi kawasan pilihan raya dan 39 kerusi party-list), Pheu Thai yang dikaitkan dengan bekas perdana menteri Thailand yang dibuang negeri, Thaksin Shinawatra, memenangi 141 kerusi pilihan raya (112 kerusi, 29 kerusi parti-list).
Bagi penyandang kem konservatif, parti Bhumjaithai yang diketuai Timbalan Perdana Menteri dan Menteri Kesihatan Awam, Anutin Charnvirakul, menduduki tempat ketiga dengan memperoleh 71 kerusi (68 kawasan, tiga party-list).
Parti Palang Pracharat, parti utama pakatan pemerintah diketuai Timbalan Perdana Menteri, Prawit Wongsuwan, memperoleh 40 kerusi (39 kerusi, satu party-list) dan Parti United Thai Nation (UTN), yang menamakan Perdana Menteri Prayuth Chan o-cha sebagai calon perdana menteri sekadar memperoleh 36 kerusi (23 kawasan pilihan raya, 13 party-list).
Sementara itu, Parti Demokrat memenangi 25 kerusi (22 kawasan, tiga party-list) dan Parti Pracharat sembilan kerusi (tujuh kawasan, dua party-list).
Pada Isnin, Suruhanjaya Pilihan Raya (SPR) Thailand mengumumkan kerusi party-list untuk semua parti.
Kedua-dua parti pembangkang - Move Forward dan Pheu Thai berdepan laluan sukar untuk membentuk kerajaan baharu, berikutan perlembagaan tentera selepas rampasan kuasa 2014.
Di bawah perlembagaan, 250 senator yang dilantik oleh junta mempunyai suara dalam pemilihan perdana menteri dan membentuk kerajaan.
Undian senator tidak pernah berpihak kepada pembangkang. Bagi menjadi perdana menteri Thailand, parti yang memenangi majoriti mesti memperoleh sekurang-kurangnya 376 daripada jumlah 750 undi di parlimen dua dewan.
Sementara itu, Parti Pheu Thai memaklumkan bahawa parti itu menerima cadangan Move Forward  untuk menerajui pembentukan kerajaan baharu.
Dalam satu kenyataan, Pheu Thai berkata pihaknya bersetuju dengan pelawaan Move Forward untuk menyertai kerajaan baharu.
“Parti Pheu Thai ingin mengesahkan bahawa parti itu tidak mempunyai rancangan untuk bersaing dengan Parti Move Forward untuk membentuk kerajaan baharu.
"Pheu Thai berpendapat bahawa isu dan proses berkaitan dengan pembentukan kerajaan baharu wajar diputuskan oleh Move Forward Party," katanya.
Parti itu turut mengucapkan tahniah kepada Move Forward kerana memperoleh bilangan kerusi terbanyak.
Sementara itu, Pengerusi SPR, Ittiporn Boonpracong, mengumumkan peratusan keluar mengundi pada Ahad ialah 75.22 peratus.
Beliau berkata sebanyak 17 parti telah layak menerima kerusi party-list.
SPR akan mengesahkan keputusan secara rasmi dalam tempoh 60 hari.


Kementerian senaraikan sekolah di Klang terkesan PKPB

Ibu bapa, penjaga dan warga sekolah boleh melayari laman web Kementerian Pendidikan Malaysia (KPM) untuk mengetahui senarai 142 sekolah di daerah Klang yang ditutup bermula hari ini sehingga 23 Oktober berikutan perlaksanaan perintah kawalan pergerakan bersyarat .KPM dalam kenyataan hari ini memberitahu senarai itu akan dikemas kini dari semasa ke semasa dan akan dimuat naik di portal KPM di www.moe.gov.my dan di platform media sosial rasmi kementerian.“KPM menerima banyak pertanyaan berhubung sekolah-sekolah yang ditutup di daerah Klang, sehubungan itu, bersama-sama ini juga dilampirkan senarai sekolah yang ditutup di zon merah Klang untuk rujukan,” jelas kenyataan itu.Sekolah Kebangsaan (SK) yang terlibat dalam penutupan adalah SK Kapar; SK Bukit Kapar; SK Tok Muda; SK Sungai Serdang; SK Abdul Samat; SK Meru; SK Sungai Kapar Indah; SK Bukit Ceraka; SK Klang; SK Telok Gadong; SK Telok Menegon; SK Batu Belah; SK Rantau Panjang; SK Sementa; SK Sungai Binjai; SK Bukit Kuda; SK Kg Johan Setia; SK Kg Pendamar; SK Taman Klang Jaya; SK Telok Pulai; SK Sungai Udang; SK Taman Klang Utama; SK Kampung Jawa; SK Taman Sri Andalas; SK Taman Gembira dan SK Bukit Tinggi;SK Meru (2);  SK Kampung Jawa 2; SK Batu Unjur; SK Methodist Acs; SK (1) Jalan Batu Tiga;  SK (2) Jalan Batu Tiga; SK Convent (1); SK Convent (2); SK La Salle; SK (1) Jalan Meru; SK (2) Jalan Meru; SK (P) Methodist; SK (P) Bukit Kuda; SK (1) Simpang Lima; SK (2) Simpang Lima; SK Pelabuhan Kelang; SK Pulau Indah; SK Kg Raja Uda; SK Pandamaran Jaya; SK Telok Gong; SK Pelabuhan Utara; SK Kampung Idaman; SK Pulau Indah (2); SK Methodist; SK Tengku Bendahara Azman (1); SK Tengku Bendahara Azman (2) dan SK St Anne’s Convent.Sekolah Menengah Kebangsaan (SMK) pula ialah SMK Tengku Idris Shah; SMK (P) Kapar; SMK Bukit Kapar; SMK Sungai Kapar Indah; SMK Raja Mahadi; SMK Tengku Ampuan Rahimah; SMK Sultan Abdul Samad; SMK Rantau Panjang; SMK Telok Gadong; SMK Sri Andalas; SMK Kampung Jawa; SMK Taman Klang Utama; SMK Shahbandaraya dan SMK Batu Unjur;SMK Bukit Tinggi Klang; SMK Methodist (ACS); SMK Convent; SMK Tinggi Klang; SMK Kwang Hua; SMK La Salle; SMK (P) Methodist; SMK (P) Bukit Kuda; SMK Meru; SMK Raja Lumu; SMK Tengku Ampuan Jemaah; SMK Pendamaran Jaya; SMK Bandar Baru Sultan Suleiman; SMK Dato Hamzah; SMK (P) Raja Zarina; SMK Pulau Ketam dan SMK Pulau Indah.Sekolah Jenis Kebangsaan Cina (SJKC) yang terlibat pula adalah SJKC Soo Jin; SJKC Ying Wah; SJKC Perempuan; SJKC Chuen Min; SJKC Hin Hua; SJKC Khe Beng; SJKC Kong Hoe; SJKC Pui Ying; SJKC Tiong Hua Kok Bin; SJKC Wu Teck; SJKC Pin Hwa (2); SJKC Taman Rashna; SJKC Hwa Lien; SJKC Keng Chee; SJKC Lee Min; SJKC Pandamaran ‘A’; SJKC Pandamaran ‘B’; SJKC Sin Bin dan SJKC Tshing Nian.Sekolah Jenis Kebangsaan Tamil (SJKT) pula SJKT Ladang Brafferton; SJKT Ladang Jalan Acob; SJKT Methodist; SJKT Ladang Batu Ampat; SJKT Ladang Bukit Rajah; SJKT Ladang Emerald; SJKT Ladang Highlands; SJKT Jalan Tepi Sungai; SJKT Jalan Meru; SJKT Simpang Lima; SJKT Ladang Vallambrosa; SJKT Taman Sentosa; SJKT Ladang North Hummock dan SJKT Persiaran Raja Muda Musa.Selain itu, turut terlibat dalam penutupan adalah Kolej Tingkatan Enam Sri Istana; Sekolah Agama Menengah Tinggi (SAMT) Sultan Hisamuddin; Sekolah Agama Menengah (SAM) Hisamuddin; SAM Nurul Iman; Kolej Vokasional Klang dan Kolej Islam Sultan Alam Shah.Sekolah swasta yang terlibat adalah Sekolah Sri Acmar (Rendah); Sekolah Rendah Sri Lethia; Sekolah Rendah Zenith; Sekolah Rendah Islam Hira’; Sekolah Rendah Hafiz; Sekolah Sri Acmar (Menengah); Sekolah Sri Lethia (Menengah); Sekolah Methodist Wesley Klang; Sekolah Menengah Zenith; Sekolah Menengah Hafiz; Sekolah Menengah Persendirian Kwang Hua; Sekolah Menengah Pin Hwa; Sekolah Menengah Hin Hua; Sekolah Menengah Persendirian Cina Chung Hua; Regent International School; Acmar International School; Regent International Secondary School; Sekolah Rendah Ibn Khaldun dan Sekolah Menengah Ibn Khaldun.


Indonesia rekod hampir 100 kematian kanak-kanak akibat kegagalan buah pinggang

Sejumlah 99 kanak-kanak berumur di bawah enam tahun meninggal dunia akibat kecederaan buah pinggang akut (AKI) di seluruh negara setakat tahun ini, menurut Kementerian Kesihatan Indonesia.
Kementerian itu mengenal pasti 206 kes AKI dari 20 wilayah setakat semalam dengan kadar kematian pesakit yang dirawat di Jakarta mencecah 65%.
Siasatan sedang dijalankan dengan kerjasama agensi makanan dan ubat-ubatan (BPOM), pakar epidemiologi, pakar pediatrik, ahli farmakologi dan forensik polis untuk menentukan punca.
Kementerian itu juga menggesa kemudahan kesihatan dan farmasi menghentikan pemberian sebarang sirap atau cecair buat sementara waktu sehingga siasatan kes itu selesai, kata jurucakapnya Mohammad Syahril dalam satu kenyataan.
Oang ramai boleh menggunakan dos dalam bentuk lain seperti tablet, kapsul dan suppositori sebagai alternatif.
Sabtu lepas, BPOM melarang syarikat farmaseutikal daripada mendaftarkan produk yang mengandungi dietilena glikol (DEG) dan etilena glikol (EG) ekoran peningkatan kes AKI.
Pada 5 Oktober, Pertubuhan Kesihatan Sedunia (WHO) mengumumkan ubat berasaskan sirap untuk kanak-kanak yang mengandungi DEG dan EG adalah antara punca kegagalan buah pinggang akut di Gambia, Afrika Barat.
“Empat produk itu ialah Promethazine Oral Solution, Kofexmalin Baby Cough Syrup, Makoff Baby Cough Syrup dan Magrip N Cold Syrup.
"Pengilang produk itu ialah Maiden Pharmaceuticals Limited (Haryana, India)," menurut WHO.
Bagaimanapun, menurut BPOM produk ini tidak terdapat di Indonesia.


Johor benarkan operasi bazar Ramadan, Aidilfitri di daerah PKP

Kerajaan Johor membenarkan operasi bazar Ramadan dan Aidilfitri di tiga daerah yang dikenakan perintah kawalan pergerakan (PKP) bermula esok, untuk terus beroperasi dengan pematuhan prosedur operasi standard (SOP) yang ketat.Pengerusi Jawatankuasa Perumahan dan Kerajaan Tempatan Johor Ayub Jamil berkata waktu operasi bazar Ramadan di daerah Johor Bahru, Kota Tinggi dan Kulai bermula 3 petang hingga 8 malam, manakala bazar Aidilfitri bermula 10 pagi hingga 10 malam.“Begitu juga dengan operasi bazar Ramadan di daerah perintah kawalan pergerakan bersyarat (PKPB) iaitu bermula 3 petang hingga 8 malam manakala bazar Aidilfitri bermula 10 pagi hingga 12 tengah malam,” katanya menerusi kenyataan hari ini.Beliau bagaimanapun menjelaskan, sebarang perubahan atau pindaan serta keputusan terkini daripada kerajaan negeri berhubung maklumat lanjut mengenai perkara itu akan dimaklumkan dari semasa ke semasa.Semalam, Menteri Kanan (Kluster Keselamatan) Ismail Sabri Yaakob dilaporkan berkata tiga daerah di Johor diletakkan di bawah PKP bermula esok hingga 20 Mei berikutan jumlah kes aktif yang direkodkan di lokaliti itu adalah tinggi dengan kebanyakan kes adalah sporadik dalam komuniti.Pada 30 April lepas, media melaporkan empat bazar Ramadan di negeri ini diarah tutup serta-merta sebagai langkah berjaga-jaga selepas tapak perniagaan itu dikunjungi individu disyaki positif Covid-19.Tahun ini, sebanyak 193 bazar Ramadan dan Aidilfitri dibenarkan beroperasi di 16 kawasan Pihak Berkuasa Tempatan (PBT) negeri Johor membabitkan 9,609 petak jualan.


Polis kesan kanak-kanak bukan warganegara tular minta sedekah

Polis sedang mengesan kanak-kanak yang dipercayai bukan warganegara meminta sedekah di jalanan, ekoran beberapa video tular di media sosial, baru-baru ini.Ketua Jabatan Siasatan Jenayah Kuala Lumpur Saiful Annuar Yusoff berkata berdasarkan video berkenaan, ia dipercayai berlaku di ibu negara.Beliau berkata beberapa peruntukan undang-undang boleh diambil, antaranya Seksyen 32 Akta Kanak-Kanak 2001 iaitu mana-mana individu yang mempunyai pemeliharaan seorang kanak-kanak membenarkannya bagi mengemis, menerima sedekah, adalah melakukan kesalahan dan boleh didenda tidak melebihi RM20,000 atau dipenjarakan selama tempoh tidak melebihi lima tahun atau kedua-duanya.“Peruntukan undang-undang juga boleh diambil di bawah Seksyen 283 Kanun Keseksaan iaitu melakukan perbuatan, atau meninggalkan daripada menjalankan aturan dalam milikannya atau di bawah jagaannya, menyebabkan bahaya kepada seseorang hendaklah dihukum denda yang sehingga RM400.“Selain itu, peruntukan boleh diambil di bawah Seksyen 27 (c) Akta Kesalahan Kecil 1955 (Peminta-peminta sedekah) iaitu sesiapa yang meminta sedekah di tempat awam dan boleh mencari pekerjaan sah untuk hidup, boleh dikenakan denda yang tidak melebihi RM100 atau dipenjarakan,” katanya dalam kenyataan semalam.Saiful berkata pihaknya memberi amaran keras agar orang ramai tidak terlibat dengan apa-apa kesalahan, yang melanggari undang-undang.“Polis juga menyeru kepada orang ramai untuk menyalurkan sebarang maklumat berkaitan jenayah ke Hotline Polis Kuala Lumpur di talian 03-2146 0584/585 atau mana-mana balai polis yang berdekatan,” katanya.


BN hormati autonomi Sabah putuskan Hajiji ketua menteri

Barisan Nasional (BN) menghormati autonomi Umno Sabah, yang dipersetujui bersama dengan parti komponen dalam Gabungan Rakyat Sabah (GRS), untuk mencalonkan Pengerusi Perikatan Nasional (PN) Sabah Hajiji Noor, sebagai ketua menteri Sabah ke-16.Pengerusi BN Ahmad Zahid Hamidi berkata, beliau dimaklumkan oleh Pengerusi Umno Sabah Bung Moktar Radin keputusan itu dibuat, demi memastikan kepentingan rakyat Sabah dapat segera diperjuangkan.“Saya dimaklumkan oleh Bung Moktar Radin, selepas rundingan dalam kalangan ahli Dewan Undangan Negeri (Adun) Gabungan Rakyat Sabah yang menang (Pilihan Raya Negeri Sabah), akhirnya bersepakat mencalonkan Hajiji Noor.“Saya hormati keputusan tersebut atas dasar semangat autonomi Umno Sabah, yang sudah pun dipersetujui bersama,” katanya dalam kenyataan hari ini.Zahid berharap semoga kerajaan negeri Sabah yang baru itu, dapat segera memberi tumpuan kepada pelbagai agenda bagi membela kepentingan rakyat negeri berkenaan, sebagaimana termaktub dalam aku janji GRS.Sebelum ini, Zahid bertegas bahawa jawatan ketua menteri Sabah seharusnya diserahkan kepada Umno, sebagai parti individu yang memenangi jumlah kerusi Dewan Undangan Negeri (DUN) terbesar dalam GRS.GRS adalah gabungan parti PN, BN dan PBS.PN merangkumi Bersatu, Star dan SAPP.Pada Pilihan Raya Negeri Sabah Sabtu lepas, Umno/BN memenangi 14 kerusi, Bersatu (11), Star (enam) dan PBS (tujuh).


1MDB sukar proses audit kerana beberapa dokumen dirampas polis, mahkamah diberitahu

1Malaysia Development Berhad (1MDB) berhadapan dengan beberapa kesukaran semasa proses audit pada tahun 2015 selepas Polis Diraja Malaysia (PDRM) menyerbu pejabatnya dan merampas beberapa dokumen sehari sebelum laporan interim penemuan awal syarikat dana kekayaan berdaulat milik negara itu dikemukakan kepada Jawatankuasa Kira-kira Wang Negara (PAC), Mahkamah Tinggi diberitahu hari ini.Perkara itu dicadangkan oleh peguam N Sivananthan kepada bekas pengarah audit Jabatan Audit Negara Saadatul Nafisah Bashir Ahmad, 66, semasa pemeriksaan balas dalam perbicaraan berhubung kes meminda laporan akhir audit 1MDB melibatkan bekas perdana menteri Najib Razak dan bekas ketua pegawai eksekutif 1MDB Arul Kanda Kandasamy.Saksi ketujuh pendakwaan itu bersetuju dengan Sivananthan yang mewakili Arul bahawa polis turut merampas beberapa dokumen semasa serbuan pada 8 Julai 2015 itu.PAC telah menerima laporan interim 1MDB daripada Ketua Audit Negara ketika itu Ambrin Buang pada 9 Julai 2015.Sivananthan: Adakah anda sedar bahawa PDRM telah merampas beberapa dokumen daripada 1MDB pada 8 Julai 2015?Nafisah: Saya ada dengar berita, tapi saya tidak ingat tarikh sebenar dan dokumen apa yang dirampas.Sivananthan: Adakah anda sedar bahawa laporan interim kepada PAC telah dibentangkan pada 9 Julai 2015?Nafisah: Ya, kami bentangkan. Saya tidak ingat tarikh sebenar, tapi tiga atau empat bulan selepas audit kami.Sivananthan: Dalam keadaan itu, anda bersetuju dengan saya sekiranya saya katakan bahawa (serbuan dan rampasan) meletakkan 1MDB dalam kedudukan yang agak sukar, barang diingat PDRM telah merampas dokumen, dan oleh yang demikian mereka perlu meminta dokumen-dokumen itu balik dari pihak berkuasa bagi proses audit?Nafisah: Ya.Selain itu, Sivananthan juga mencadangkan kepada saksi bahawa 57 bidang laporan audit 1MDB telah dipinda setelah Arul memberikan maklumat tambahan kepada Jabatan Audit Negara, dan Nafisah menjawab: “Saya tidak pasti, tetapi ada perkataan-perkataan telah dipinda”.Sivananthan kemudian meminta saksi untuk merujuk ke eksibit dokumen intensif untuk mengesahkan bahagian yang dipinda dalam laporan audit.Pada ketika itu hakim Mohamed Zaini Mazlan mengarahkan Sivananthan untuk memberikan lebih banyak masa kepada saksi bagi menjawab soalan kerana dia perlu membaca eksibit dokument intensif berkenaan sebelum dapat memberikan jawapan yang tepat.Najib, 68, didakwa menggunakan kedudukannya untuk mengarahkan pindaan ke atas laporan audit akhir 1MDB sebelum dibentangkan kepada PAC bagi mengelak sebarang tindakan diambil terhadap beliau manakala Arul, 46, didakwa bersubahat dengan Najib dalam membuat pindaan bagi mengelak ahli Parlimen Pekan itu dikenakan tindakan jenayah berhubung skandal 1MDB.Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009 yang membawa hukuman maksimum penjara 20 tahun atau denda tidak kurang daripada lima kali ganda nilai suapan atau RM10,000 mengikut mana lebih tinggi, jika sabit kesalahan.Perbicaraan bersambung pada 27 September.


Dasar tidak menentu Indonesia berhubung minyak sawit buka peluang Malaysia kuasai pasaran India

Dasar eksport minyak sawit Indonesia yang “tidak boleh diramalkan” mungkin membantu Malaysia untuk muncul sebagai pembekal dominan kepada India yang merupakan pembeli utama minyak masak di dunia, kata sumber industri.Indonesia adalah pengeluar minyak sawit terbesar di dunia, namun dasar eksportnya yang tidak menentu, termasuk larangan eksport yang diumumkan pada 22 April lalu mendorong pengguna India untuk meningkatkan pergantungan mereka kepada Malaysia yang merupakan pengeluar kedua terbesar di dunia.Malaysia merupakan pengeluar minyak masak kedua terbesar di mana ia menghasilkan pengeluaran kurang daripada separuh berbanding pengeluaran komoditi itu di Indonesia.Malaysia kini mengambil peluang untuk meraih semula pasaran dunia berikutan larangan eksport yang dikuatkuasakan Indonesia dengan mengurangkan cukai eksport minyak sawit sebanyak separuh di negara itu, kata Menteri Perusahaan Perladangan dan Komoditi Zuraida Kamaruddin pada Selasa.Menurut anggaran sebuah badan perdagangan minyak sayuran, Persatuan Pengekstrak Pelarut India (SEA), gabungan dua situasi iaitu cukai eksport yang lebih rendah dan larangan eksport Indonesia mungkin menyebabkan bahagian eksport minyak sawit Indonesia ke India akan berkurangan kepada 35% pada tahun pemasaran semasa yang berakhir pada 31 Oktober berbanding lebih 75% sedekad lalu.“Malaysia adalah penerima manfaat terbesar berikutan dasar Indonesia yang tidak dapat diramalkan,” kata BV Mehta, pengarah eksekutif SEA yang berpangkalan di Mumbai. “Memandangkan Indonesia tiada dalam pasaran, Malaysia akan menjual lebih banyak produknya, dan pada harga yang hampir mencatat rekod tinggi.”Data yang dikumpulkan SEA menunjukkan dalam tempoh lima bulan pertama tahun pemasaran 2021/22, India membeli 1.47 juta tan minyak sawit Malaysia berbanding 982,123 tan dari Indonesia.Pedagang komoditi itu juga menganggarkan India akan mengimport kira-kira 570,000 tan minyak sawit pada Mei, merangkumi 290,000 tan dari Malaysia dan 240,000 dari Indonesia.Jika larangan eksport Indonesia kekal bagi jangka masa dua minggu lagi, import minyak sawit India pada Jun bakal berkurangan kepada 350,000 tan, di mana sejumlah besar daripadanya akan dibekalkan Malaysia.Perubahan trend import minyak sawit India bakal memberi kesan terhadap penguasaan Indonesia dalam industri itu di seluruh Asia Selatan.Bagaimanapun, syarikat penapis minyak sawit India merasakan mereka perlu melindungi rantaian bekalan daripada kesan perubahan dasar selepas campur tangan Indonesia dalam pasaran minyak sawit sejak 2021.“Anda tidak boleh hanya bergantung kepada Indonesia dalam menjalankan perniagaan. Walaupun Indonesia menawarkan diskaun berbanding Malaysia, seseorang itu perlu mendapatkan bekalan dari Malaysia untuk melindungi nilai bekalan bagi berdepan dasar Indonesia yang tidak dapat diramal,” kata seorang pengusaha penapisan minyak sawit yang berpangkalan di Mumbai.“Syarikat penapis mempunyai komitmen jualan produk siap lebih awal dan kami tidak boleh berundur hanya kerana bahan mentah tidak ada,” katanya.Bagaimanapun, inventori atau stok minyak sawit Malaysia yang ketat menjadi kebimbangan yang terus berlarutan.Situasi stok yang terhad itu berpunca daripada kekurangan tenaga kerja di mana ia telah mengakibatkan hasil perladangan sawit berkurangan.“Malaysia mempunyai stok terhad. Banyak pengeluar di Malaysia mempunyai jualan yang baik di negara berhampiran,” kata seorang pegawai syarikat perladangan Malaysia yang beroperasi di Indonesia dan Malaysia.Malaysia menghasilkan kira-kira 40% daripada keluaran Indonesia supaya ia tidak menggantikan bekalan Indonesia sepenuhnya.Walaupun demikian, pengguna minyak India tetap berminat untuk meningkatkan pembelian minyak sawit Malaysia dan mengurangkan pergantungan mereka kepada Indonesia.“Indonesia mungkin menarik balik larangan eksport pada bulan ini, namun masih tiada jaminan ia tidak akan laksanakan larangan eksport (minyak sawit) sekali lagi. Dasar eksport Malaysia jauh lebih stabil dan itulah yang kami mahu,” kata seorang pembeli India.


Apabila teknologi menggantikan ilmu mistik

Filem Mat Kilau, Kebangkitan Pahlawan mengujakan ramai dalam kalangan Melayu hinggakan ia menjadi fenomena anak-anak muda mengenakan busana tradisional lengkap bertengkolok.Apa yang menarik tentang fenomena ini ialah penyertaan anak-anak muda yang merupakan generasi baru 2000-an.Mereka bukan generasi 70-an atau 80-an yang sedang menyediakan diri untuk hari tua dan meninggalkan pentas hidup.Memakai busana tradisional itu pula merupakan suatu perkara baru sejak negara mencapai kemerdekaan.Para ahli sosiologi dan psikologi mungkin akan dapat memberi jawapan terhadap fenomena ini.Mengapakah generasi baru Melayu merasakan perlu atau cenderung untuk menekankan identiti bangsa mereka?Adakah kerana keadaan politik negara mendorong mereka berkelakuan sedemikian?Atau keterujaan terhadap filem Mat Kilau hanyalah semata-mata soal hiburan setelah dua tahun membeku akibat Covid-19.Saya pun teruja ketika mula terdedah terhadap budaya kepahlawanan Melayu.Tetapi bukan melalui Mat Kilau, sebaliknya daripada pembacaan mengenai Bahaman, ketua kepada Mat Kilau ketika mereka menentang British.Pada tahun 1967, ketika itu saya berada dalam darjah dua, masa itu belum lagi berlaku Peristiwa 13 Mei dan Dasar Ekonomi Baru tidak dikenali lagi, bapa saya membelikan saya dua buah buku kanak-kanak yang bertajuk Bahaman Orang Kaya Semantan dan Tun Fatimah Srikandi Melaka dalam siri kisah sejarah untuk kanak-kanak.Kulitnya berwarna kelabu dan berilustrasi. Ia menceritakan kisah pemberontakan sebahagian orang besar Pahang menolak kemasukan British ke negeri itu.Nama Mat Kilau yang dikhabarkan ghaib dan Tok Gajah yang dikatakan berpindah ke Kelantan disebut sambil lalu saja tetapi itu sudah cukup untuk saya teruja dan berimaginasi sebagai pahlawan silat.Ketika itu saya tidak mahu lagi bermain sebagai koboi yang bersenjatakan pistol, sebaliknya memakai lilitan kain di kepala dan mengacukan keris kayu.Namun saya juga sedar, keris dan ilmu persilatan tidak boleh mempertahan keselamatan orang Melayu.Di akhir buku itu, ia menceritakan bagaiman British mematahkan pemberontakan itu dengan membawa pasukan tentera British India yang terdiri daripada orang Punjabi Sikh yang menggunakan senapang.Pada tahun 1969 ketika saya mula diajar sejarah di darjah empat, buku teks tidak menyebut Bahaman apatah lagi Mat Kilau.Sebaliknya ada bab-bab yang disediakan untuk Stamford Raffles dan Hugh Clifford sebagai pemuka-pemuka yang membentuk sejarah negara.Clifford adalah residen British di Pahang yang menumpaskan Bahaman.Ketika saya masuk ke sekolah menengah pada tahun 1972, terdapat lima rumah sukan.Ia diberi nama Abu Bakar (hijau), Ibrahim (biru), Raffles (merah) Clifford (kuning) dan Guillemard (coklat).Abu Bakar dan Ibrahim mengambil sempena nama sultan-sultan Johor.Rumah saya ialah coklat tetapi saya tifak tahu siapakah Guillemard.Pada tahun 1976, ketika saya mengunjungi Singapura, saya terserempak dengan Guillemard Road, rupa-rupanya beliau adalah seorang pegawai tinggi British.Sejak tahun 1967 rasa tidak puas hati orang Melayu terhadap Tunku Abdul Rahman, Perikatan dan Umno bermula.Negara sudah mencapai kemerdekaan selama 10 tahun dan dirayakan secara besar-besaran.Bahasa kebangsaan masih belum digunakan di pejabat kerajaan dan swasta, mahkamah serta universiti.Sekolah menengah kebangsaan masih kurang dan anak-anak muda Melayu sukar untuk mendapat pendidikan tinggi dan kerja yang baik.Rasa tidak puas hati ini menyebabkan Perikatan kehilangan majoriti dua pertiga dalam Pilihan Raya Umum pada tahun 1969.Ekoran itu Tunku meletak jawatan dan menteri yang merupakan sekutu-sekutunya seperti Khir Johari dan Sardon Jubir tidak dikekalkan.Ramai pihak melihat Abdul Razak Hussein lebih nasionalistik dari segi Melayunya.Tetapi beliau menghadapi cabaran dari Harun Idris yang dipandang lebih nasionalistik Melayu berbanding Razak.Tentulah ketika itu, sebagai kanak-kanak, saya tidak memahami semua perkara itu.Saya bukan generasi 1960-an, saya adalah generasi 1970-an falam erti kata membesar dan memahami keadaan sekeliling pada tahun-tahun itu.Namun ketika Mat Kilau keluar dari tempat persembunyian pada Disember 1969, ia mengujakan.Saya mula membaca mengenainya di muka depan akhbar Utusan Melayu (jawi) yang masa itu mempunyai masthead bertulis “The most influential Malay paper.”Orang Melayu sememangnya teruja dengan berita ini. Setiap hari dikeluarkan berita susulan.Antara cerita yang ditampilkan ialah bagaimana Mat Kilau mandi menggunakan embun.Apa yang menarik bagi orang Melayu ialah perkara-perkara mistik yang dikaitkan dengan ilmu persilatan.Orang Melayu tradisional yang berperang menggunakan silat turut mempunyai amalan-amalan mistik.Sejak dari zaman purba lagi, ilmu persilatan mempunyai ilmu mistik dan ini merupakan “teknologi” zaman silam.Tanpa ilmu mistik, persilatan hanya menjadi suatu seni dan sukan seperti yang ada hari ini.Ramai orang Melayu suka ambil perhatian terhadap perkara-perkara mistik ini.Saya sering mendengar kisah-kisah mistik persilatan ini semasa di kampung memandangkaan ada seorang tua pelik tinggal bersendirian di sebuah pondok terpencil yang dikatakan seperguruan dengan Mat Indera, seorang penentang British di Johor pada tahun 1940-an.Mat Indera menyertai pasukan komunis dan terlibat dengan Peristiwa Bukit Kepong.Antara kisahnya ialah kemampuan beliau menjadi ghaib dengan hanya berlindung di sebalik helaian daun.Setelah ditangkap, Mat Indera dihalang menjejak tanah kerana dengannya beliau dipercayai dapat melepaskan diri.British ketika itu sukar menangkap pesilat-pesilat ini kerana mereka menggunakan ilmu mistik.Seringkali, hanya melalui pengkhianatan, barulah British dapat menumpaskan mereka.Tetapi amalan mistik dalam ilmu perang yang bukan hanya berlaku di Tanah Melayu tetapi juga dalam masyarakat tradisi lain di seluruh dunia, baik di Indonesia, Thailand mahupun Afrika.British juga cabatan seumpama itu di Afrika. Tetapi akhirnya ilmu perang tradisional itu kalah pada teknologi moden.Mat Kilau meninggal dunia pada tahun 1970.Majalah Mastika dan Dewan Masyarakat menyiarkan rencana mengenai beliau.Masa itu saya lebih memahami apa yang dibincangkan.Pada tahun itu Razak membentangkan Dasar Ekonomi Baru (DEB) yang diharapkan dapat mengubah negara dengan orang Melayu menguasai perniagaan, pendidikan dan profesional.Saya seharusnya menjadi sebahagian generasi yang merupakan hasil DEB.Semangat Melayu adalah tinggi ketika itu menyebabkan Razak dan Barisan Nasional (BN) menang besar pada PRU tahun 1974.Umno pada tahun 1971 juga menerbitkan buku tebal Revolusi Mental yang dihasilkan oleh satu panel bijak pandai orang Melayu.Ia memaparkan sebab-sebab orang Melayu mundur dan bagaimana mengatasinya.Walaupun buku ini bertujuan untuk mengubah mental orang Melayu tetapi ia tidak mengujakan mereka.Akhirnya ia ditelan zaman dengan begitu saja.Kisah Mat Kilau tidak kedengaran sehinggalah pada tahun ini apabila filem mengenainya ditayangkan.Sememangnya golongan yang teruja ini adalah generasi baru, tahun 2000-an, anak kepada generasi tahun 1970-an.Filem sejarah wajar terus dibikin untuk memperkayakan seni dan budaya negara.Tetapi cabaran yang dihadapi oleh Malaysia dan orang Melayu sudah berbeza.Begitu juga, kemampuan dan keupayaan generasi baru tentulah berlainan daripada dulu.Aktiviti persilatan sudah menjadi seni dan sukan, sementara teknologi menggantikan ilmu mistik.


Mengapa kedai mamak di Kelantan tak dapat sambutan?

Fauziah sering kali menolak ajakan suami dan anak-anaknya untuk menikmati sarapan pagi di kedai mamak sekitar Kota Bharu, Kelantan.
Baginya, tiada yang menarik dengan juadah yang disediakan oleh restoran-restoran India Muslim itu jika dibandingkan dengan juadah tradisi orang Melayu di Kelantan.
Berbeza dengan negeri-negeri lain di Semenanjung, Sabah dan Sarawak, Fauziah berkata negeri kelahirannya itu mempunyai budaya tersendiri khususnya melibatkan makanan.
Di Kelantan, masyarakat gemar menikmati makanan yang berat atau jumlah kalori yang tinggi bermula dari sarapan lagi.
Sebagai contoh, nasi kerabu, nasi berlauk ikan atau ayam ataupun paling biasa ditemui bubur nasi yang dikenali sebagai nasi air.
"Orang luar selalu makan benda ringan seperti roti bakar, roti canai atau paling berat seperti nasi lemak.
"Di sini budaya makanan orang-orangnya lain.
“Sebab itu kedai mamak tak penuh macam kedai-kedai orang tempatan," katanya kepada MalaysiaNow.
Tinjauan MalaysiaNow sebelum Ramadan baru-baru ini mendapati bilangan kedai mamak di daerah Kota Bharu amat memuaskan dengan lebih 10 restoran dibuka dalam daerah itu.
Manakala beberapa restoran dikenali menjual "specialty" masing-masing termasuk nasi kandar, tosai dan ayam tandori.
Di Jalan Kebun Sultan, restoran Nasi Kandar KB menjadi kegemaran penduduk setempat untuk menikmati menu tersebut dengan ramai pengunjung setiap hari.
Bagaimanapun, berbeza dengan kedai-kedai mamak yang lain didapati sambutan kurang memuaskan.
Permainan persepsi?
Lawatan MalaysiaNow ke sebuah restoran berdekatan Jalan Pengkalan Chepa mendapati hanya dua meja dipenuhi pelanggan meskipun ketika itu waktu kemuncak makan tengah hari.
Di sana, sekumpulan ahli keluarga kaum India sedang menjamah nasi beriani ayam sambil berbual dalam bahasa Tamil diselangi beberapa perkataan dalam bahasa Kelantan.
Ketika disapa, salah seorang mereka memberitahu kedai mamak di Kelantan kebiasaannya hanya dikunjungi oleh kelompok kecil kaum India yang menetap di negeri itu.
"Selera kita juga beza-beza. Ada hari makan nasi di kedai mamak atau makan nasi di kedai orang Melayu.
"Tapi banyak kali yang saya dengar orang di sini tak makan kedai mamak sebab mereka fikir kotor," katanya kepada MalaysiaNow sambil menambah persepsi itu masih kuat dalam kalangan penduduk tempatan.
Dia berkata, masih ramai orang Melayu Kelantan yang keliru dengan konsep kedai mamak dan kedai India.
"Kedai mamak kita tahu orang India Muslim masak tapi kedai India mereka biasa bukan Islam.
“Tapi masak nasi, roti dan ayam sama juga macam kedai mamak."
Apabila kekeliruan itu tidak dijelaskan dengan baik, katanya, menjadikan orang ramai terus menjauhkan diri daripada kedai-kedai mamak dan restoran makanan India.
Cara masakan ala Thailand
Sementara itu, kakak sulung Fauziah mahu dikenali sebagai Noriah seorang pengusaha makanan dan menyediakan ketering di Pasir Mas tidak bersetuju dengan andaian bahawa orang Kelantan mempunyai persepsi buruk terhadap kedai mamak.
Katanya, sebab utama yang menyebabkan orang Kelantan tidak "melekat" ke restoran berkenaan disebabkan dua faktor.
Pertama, menu-menu yang disediakan oleh kedai mamak sudah lama dibawa masuk oleh pengusaha kedai makan Thailand yang menjalankan perniagaan di Kelantan.
Katanya, ini contoh paling ketara apabila pelanggan berkunjung ke restoran orang Thailand di Kelantan, mereka juga boleh mendapati menu yang sama.
Antaranya, roti canai, nasi lemak ayam berempah, roti bom, roti sardin, mee goreng, maggi goreng dan sebagainya.
"Tapi mereka buat cara Thai. Di Kelantan ni orang makan roti canai dengan kuah dal manis atau susu pekat.
"Mereka makan mee goreng basah ala Thai. Sebab orang-orang Thailand yang jual makanan di sini bawa masuk menu-menu ini lebih awal.
"Sebelum orang Kelantan kenal kedai mamak. Jadi, bila kedai mamak datang, selera mereka memang tak sama sebab dah terbiasa masakan ala Thai," katanya sambil menambah hanya orang Kelantan yang menetap di luar negeri gemar menikmati masakan ala mamak yang asli.
Faktor kedua, Noriah menyifatkan kedua-dua restoran mamak dan makanan Thailand menyediakan konsep restoran yang sama iaitu servis "one stop centre" di mana pelanggan yang datang boleh menikmati semua jenis masakan di tempat yang sama.
Ini termasuklah makanan ringan, makanan berat, minuman, manisan dan juga makanan barat.
Seperti di restoran mamak, kedai-kedai tomyam di Kelantan juga meniru konsep yang sama.
"Ada juga kedai tomyam yang jual sisha sekarang. Sebab tiru kedai mamak.
"Nampak hasilnya sebab ramai budak-budak muda melepak dan makan di situ."
Mengulas lanjut, Noriah bersetuju dengan Fauziah mengatakan budaya makanan di Kelantan sukar terhakis menyebabkan penduduk setempat kekal memilih makanan tradisi hampir setiap masa tidak kita musim dan waktu makan.
Katanya, perkara itu juga menjadikan Kelantan dikenali sebagai "syurga makanan" apabila banyak menu-menu istimewa yang payah dijumpai di negeri lain melainkan apabila melancong di negeri tersebut.
"Anda boleh cari kuih akok di Kuala Lumpur tapi tak sama akok di Kelantan.
"Macam tu jugalah makanan lain. Orang Kelantan sahaja yang faham."


Menjadi mangsa banjir dan birokrasi, ‘orang kecil’ bergelut sendirian

Selama 17 tahun, Zariah Shamsuddin dan keluarganya mendiami sebuah rumah kecil yang terletak berhampiran Sungai Lui di Batu 18, Hulu Langat.Walaupun kehidupan tidak selalunya senang, namun mereka tidak pernah mengalami tragedi atau bencana.Bagaimanapun, malang tidak berbau, sejak tiga minggu lalu, kawasan kediaman mereka itu dilanda banjir besar selepas hujan berterusan selama beberapa hari.Akibatnya, tiga anak beranak itu kehilangan segala-galanya termasuk barangan peribadi yang disimpan kerana nilai sentimental sehinggalah rumah yang mereka diami.Mengimbas kembali bagaimana keadaan hujan yang lebat menyebabkan air banjir masuk ke dalam rumahnya pada malam kejadian, Zariah berkata ia adalah perkara paling menakutkan yang pernah dialaminya.Keadaan kawasan rumah Zariah selepas banjir di Hulu Langat baru-baru ini.“Saya tidak dapat gambarkan ketakutan yang saya alami pada masa itu,” katanya.“Air banjir sangat deras dan naik tinggi. Arusnya berpusing-pusing sambil membawa banyak barangan termasuk barangan rumah, motosikal dan juga kayu balak.“Hari kejadian itu pula gelap dan hujan lebat mencurah-curah, kami dapat mendengar bunyi kuat benda yang dihancurkan dan dimusnahkan banjir.”Ketika paras air banjir terus naik dan menenggelamkan rumahnya, Zariah, suaminya dan anak lelaki mereka yang berusia lapan tahun naik ke atas sebuah bot kecil.Mereka cuba berpaut pada apa-apa yang boleh dicapai ketika saat genting itu, namun arus deras memusnahkan semua tempat berpaut dan membawa mereka semakin jauh dari rumah.Zariah sekeluarga akhirnya tersangkut di pokok buluh di mana mereka menunggu pihak keselamatan datang.Mereka terdampar di situ selama lebih sembilan jam, cuba bertahan daripada arus air banjir sehingga paras mula surut keesokan harinya.Tiga minggu selepas kejadian itu, keadaan mereka tidak banyak berubah.Pada minggu pertama selepas banjir memusnahkan rumah mereka, Zariah dan keluarganya tinggal di dalam khemah.Di khemah itu, mereka menunggu sehingga bantuan tiba.“Apabila paras air banjir mula surut, saya bawa anak lelaki saya ke rumah kakak ipar,” katanya.“Selepas itu, keluarga kawan tawarkan kami duduk di inap desa mereka.”Zariah akan bermalam di inap desa itu, namun setiap pagi dia akan pulang ke rumahnya untuk mengenal pasti barang yang masih elok dan membersihkan apa-apa yang boleh.“Suami saya pula, tak tinggalkan kawasan rumah,” katanya.“Dia dirikan khemah, dan kami duduk di sana melakukan apa-apa yang boleh untuk selamatkan barangan.”Walaupun sesetengah pihak mungkin mempersoalkan keengganan mereka untuk meninggalkan kawasan rumah yang musnah, namun Zariah berkata masih ada beberapa perkara yang perlu mereka uruskan.Suaminya mempunyai bengkel motorsikal kecil di belakang rumah mereka, di mana beberapa motorsikal masih belum diambil pemiliknya.“Dia kata orang ramai sudah beri amanah pada dia, jadi dia perlu duduk sini untuk jaga. Dia sentiasa berjaga-jaga dan sangat berhati-hati terhadap setiap kemungkinan yang boleh berlaku,”katanya.Kini, Zariah sekeluarga tinggal di sebuah kabin kecil yang diaturkan untuk mereka sebagai tempat berteduh.Sementara itu, seorang penderma bermurah hati memberikan mereka wang yang cukup untuk membina semula sekurang-kurangnya sebahagian daripada rumah.Namun usaha pembinaan rumah mereka itu masih perlahan.Menurut Zariah, ketika kerajaan mengumumkan pelbagai inisiatif untuk membantu yang terjejas akibat banjir, dia dan suami gembira dan melihat ada harapan untuk bangkit daripada bencana itu.Zariah bersama anaknya di kabin yang menjadi tempat berteduh selepas kehilangan rumah ketika banjir.Namun selepas beratur selama beberapa jam bersama ratusan mangsa yang lain, permohonan mereka ditolak.“Mereka kata tanah ini tanah rizab, jadi kami tidak dapat bantuan kerajaan untuk bina rumah,” katanya.“Kami juga mungkin perlu mengosongkan tempat ini jika mereka minta kami untuk kosongkan. Apabila saya dengar perkara ini, saya tidak tahu bagaimana untuk respons lagi.“Kami tinggal di sini selama bertahun-tahun, sebahagian daripada kami sejak lahir.“Kami juga bayar cukai kami dan menunaikan tanggungjawab kami sebagai rakyat, tetapi kami tidak boleh mendapatkan bantuan yang kami perlukan apabila kami dilanda bencana.”Zariah berkata ramai penduduk kampung lain menghadapi penolakan yang sama atas beberapa sebab.Ada daripada mereka yang ditolak permohonan kerana nama pada geran tanah adalah nama ibu bapa yang sudah meninggal dunia.Ada juga yang ditolak permohonan kerana belum berkahwin.Dia berkata terlalu banyak birokrasi yang terlibat sehingga menambah beban mangsa banjir.“Sistem itu tidak mudahkan kami, malah lebih membebankan kami lagi dan buatkan kami tertekan.“Mengapa mereka tidak boleh berikan sedikit bantuan yang dijanjikan? Kami orang kampung. Kami tidak berhasrat untuk jadi kaya, kami hanya mahukan tempat berteduh.”Masih tidak pasti tentang nasibnya, Zariah berkata dia berazam untuk terus kuat menjalani ujian tersebut.Katanya, dia dan suami akan cuba membina semula rumah mereka sedikit demi sedikit dengan apa yang ada.Namun, sebagai warganegara, Zariah tidak dapat menafikan kekecewaannya.“Tetapi apa yang boleh kami lakukan?“Kami ini hanya orang kecil.”


DAP kecewa dengan Kabinet ‘kitar semula’ Ismail

Setiausaha Agung DAP Lim Guan Eng mengkritik Kabinet diketuai Perdana Menteri Ismail Sabri Yaakob selepas baru sahaja dua hari lalu berikrar untuk bekerjasama dengan kerajaan dalam mencari titik persamaan dalam usaha meredakan suhu politik negara.Ahli Parlimen Bagan itu berkata Kabinet baru yang diumumkan Ismail pagi tadi hampir sama dengan komposisi kerajaan sebelum ini.“Kembalinya Kabinet kitar semula kerajaan gagal Perikatan Nasional akan menyebabkan keraguan timbul berhubung komitmen perdana menteri baru bukan sahaja dalam usaha memenangi perang Covid-19 dan krisis ekonomi.“Ia juga akan menimbulkan persoalan apakah Ismail ikhlas untuk melaksanakan pembaharuan institusi yang konkrit dalam melindungi hak-hak demokratik dan Perlembagaan seperti yang dikemukakan semasa pertemuannya dengan tiga pemimpin utama Pakatan Harapan (PH) dua hari lalu.”Pada Rabu, Lim, Presiden PKR Anwar Ibrahim dan Presiden Amanah Mohamad Sabu menandatangani kenyataan yang jarang berlaku dengan perdana menteri, bersetuju untuk bersama mencari titik persamaan.Mereka juga turut menerima konsep “Keluarga Malaysia” Ismail yang diperkenalkan dalam ucapan sulungnya sebagai perdana menteri.Susulan pertemuan mereka Anwar memberi bayangan pembangkang tidak akan menyulitkan Ismail dalam pembentangan usul undi percaya perdana menteri.Lim hari ni berkata barisan Kabinet tersebut mengecewakan “ramai orang yang menjangkakan muka-muka baru dalam mencari penyelesaian pandemik Covid-19 dan kemelesetan ekonomi”.“Kerajaan sekarang ini perlu hentikan kegagalan-kegagalan kerajaan terdahulu termasuk penguatkuasaan yang tidak adil, dasar yang sering bertukar, pusingan u dalam pelaksanaan SOP dan penangguhan vaksinasi selain melaksanakan program ujian saringan besar-besaran,” katanya.“Kabinet kitar semula sama saja seperti memasukkan wain lama dalam botol baru yang meningkatkan keraguan apakah ada penyelesaian baru pandemik Covid-19 dan krisis ekonomi selain ruang untuk melakukan pembaharuan institusi yang progresif.”